Lifan-Z/Chinese-poetries-txt huggingface dataset:
高名如斗夜垂天，无地追思每自怜。正欲为君寻五老，乃蒙因我到双泉。新诗妙绝闲方就，稚子携归喜欲颠。此去湖边不多远，秋风当觅钓鱼船。
夜床风雨梦到处，东湖西山如接连。安信喜随乌鹊后，雅怀知寄白鸥边。轩窗春动花阴满，图史香浮墨色鲜。个里诗书应有味，不妨兼读养生篇。
宁逐春风上下狂，懒从桃李借恩光。只应朝市风波恶，不似山林气味长。莫惜举杯邀太白，要看骑马似知章。南征他日如相忆，诗句还须付革囊。
麦苗堆绿菜花黄，一簇人家古道傍。酒熟不妨邀里巷，年丰赢得事农桑。世情只说宦游好，客里那知归兴长。我有平生蓑笠在，钓丝何日理斜阳。
一春留滞在京华，午日依前未到家。细葛香罗素无望，黄尘乌帽亦堪嗟。争舟野渡人如簇，立马邮亭日欲斜。遥想埙箎献亲寿，彩衣罗拜酌流霞。
长安车盖喜如云，邂逅惟君是故人。风月满怀情洒落，珠玑撒纸句清新。携来客里一尊酒，洗尽湖边十里尘。富贵功名丈夫事，别离无用泪沾巾。
四时成岁秋云暮，九月肃霜天渐寒。有客褰裳涉鄱水，逢人剧口话长安。悬知欲听星辰履，厌见从来苜蓿盘。姑举一觞饯行色，无鱼长铗切休弹。
竹近颇忻衣袂爽，苔深长恐履痕侵。夜灯四壁图书影，晓日一床花木阴。载酒只今谁好事，绝弦从昔为知音。区区外物成何用，慎勿缘渠愁此心。
新筑书堂壁未干，马蹄催我上长安。儿时只道为官好，老去方知行路难。千里关山千里梦，一番风雨一番寒。何如静坐茅斋下，翠竹苍梧仔细看。
闲居最与性相便，勤即翻书懒即眠。终日闭门真省事，有时面壁似耽禅。大椿岁籥祈亲寿，断简生涯听子传。待问洪崖觅丹诀，白云深处引寒泉。
繁花密笋暮春时，妆点园林一段奇。金粉生香风细细，斑衣留润露垂垂。品高宜入神仙药，节劲终全冰雪姿。笑彼杏桃儿女态，谩争艳冶媚山歧。
北窗终日废书眠，一枕清风直万钱。云度茅檐轻冉冉，泉生石砌净涓涓。不嫌雨脚花间注，要听秋声屋外传。三径初成吾欲老，幕中何用泛红莲。
去年今日西归客，曝背茅檐又一冬。岁月催人虽迅速，简编于我却从容。知名焉用诗千首，养病聊须酒一钟。早晚杖藜修水去，故人有约许相从。
胜游千里笑谈中，雪片梅花正仲冬。肯向席门寻孺子，更能草具重茅容。春风顿觉生寒谷，夜榻惟愁听晓钟。半世坡梅门下客，乃今何幸得过从。
忆昔樵江一见君，喜君吃吃善谈文。别来岁月今如许，书里工夫想得勤。近世起家多白屋，几人驰志在青云。穑斋已踏贤关路，更有诸孙策异勋。
章江东下几湾洄，谁伴臞仙夜探梅。离别不禁诗社冷，遭逢莫放酒船回。冰霜满眼岁将换，花柳转头春又来。安得飞腾九霄外，鞭鸾笞凤日相陪。
梅边流水碧洄洄，都把相思付折梅。十载不禁双泪落，一尊期慰九肠回。惊残蝶梦鹊空喜，望断马蹄人不来。咫尺云山尚如此，天涯那解得追陪。
竹迳当年手自开，只今无处著莓苔。绝怜此地过从少，赖有高人时复来。篱下久霜犹有菊，水边近腊正多梅。我云眷眷三年别，君莫匆匆一夕回。
簿领归来得泮宫，一时衮衮任诸公。市朝竞逐利名走，草木谁为臭味同。霅水不妨披宿务，蓬山正要挹清风。尘埃不得从君后，岂但他时愧两翁。
芳池绿水自生肥，上有轩窗隠翠微。花竹旧尝开小迳，门阑今又启重扉。直须阊阖排云去，要看长安跃马归。词赋合魁天下士，春光端不负刘𪸩。
谁遣冰魂照夕阳，摇摇一任北风凉。眼前共有几多蕊，鼻观胡为如此香。佳实会须归列鼎，孤标已自压群芳。濡毫我欲从君赋，未害平生铁石肠。
忆昔从君渔钓时，小舟行遍楚江湄。僧房夜月琴三叠，客舍秋风酒一卮。别后相思梅折尽，书成欲寄雁来迟。蛩声惊觉寒窗梦，自起挑灯读旧诗。
农时阅月天不雨，嘉谷丛中龟兆生。云势只随风聚散，鸠声空报客阴晴。半生忧国发欲白，一饱无期心屡惊。尚愿秋阳化甘澍，稍苏枯槁望西成。
忧时曾上天庭疏，悯物今为旱岁霖。一夕风霆百川水，四郊香火万民心。山巅定有烟霞宅，夜半常闻钟磬音。傥许尘踪拜仙驭，愿营茅屋老云岑。
病来多日废将迎，试命巾车作此行。稻实满田秋事了，松阴堆径午凉生。数山见我争倾盖，一水邀人请濯缨。却忆吾庐南浦外，何时得与白鸥盟。
忘言编简倦三复，适意丝桐聊再行。已共白云论久要，更寻青鸟问长生。按行泉石苔侵屦，披拂松篁露湿缨。此事洪崖知我旧，归与端合与同盟。
政尔双泉忆旧游，柳江闻又有归舟。谁能不作千年调，梦断真成万事休。倾盖向来情莫逆，奠刍无计泪空流。重云已失鹍鹏影，愁绝沧浪一白鸥。
青衫十载蟾宫客，黑绶三年凤岭头。循吏声名武阳令，故家风味富平侯。江边休叹双凫去，天上行看一网收。八簉鹓班立仙仗，莫忘回首顾沙鸥。
青衫日日困尘沙，安用浮名与世夸。已过半生真似梦，未荒三径且还家。恨无沈水纡香穗，喜有寒泉瀹茗花。袖却西归遮日手，园林幽处看桑麻。
睡起忻然思虑少，病余犹觉应酬艰。招摇风月聊须竹，收拾云烟幸有山。但要世缘随手断，莫忧诗债几时还。追奔富贵非吾事，且占林泉一味闲。
西风吹雁过吾庐，特地传君一纸书。九载不须论旧事，万金良喜得新居。春回院落花侵座，雨过池塘水绕除。我欲退之门下去，却愁无处觅金鱼。
莫教满地长莓苔，杖屦从今日日来。曲径要随松巷转，柴门须对石桥开。墙头花木因时种，案上图书任意堆。幸有林泉可投老，忍将双脚踏尘埃。
梦魂惊断渺难续，卧听竹里风泠泠。寒蛩争鸣绕四壁，缺月半堕横疏櫺。平生细字发欲白，午夜短檠灯尚青。稻粱作计吾不愿，愿学沧海鸿飞冥。
雨师风伯妙天机，幻出乾坤一段奇。晚对青山浑似画，夜看黄卷可忘饥。金貂换酒非吾事，铁甲屯边正此时。失国残胡应冻死，书生犹赋采薇诗。
天孙云里散支机，飞坠人间分外奇。勾引芳尊留客醉，栽培玉粒疗民饥。幅巾篱落寻梅处，一舸江湖钓月时。妙处惟诗可摹写，却怜老去不工诗。
谁扶天女下冰机，翦水成花片片奇。影落池塘波不动，寒侵鸥鹭色皆饥。纵横万舞风回处，表里双清月霁时。浪战未能无寸铁，对人羞诵醉翁诗。
伊人元不堕危机，踏冻冲寒正自奇。只怪飞花无处避，都忘炊玉有时饥。月明剡水回舟夜，岁暮梁园作赋时。一段风流谁得似，只今王谢却能诗。
谁知天巧出玄机，但怪飞璚过眼奇。暝立风枝寒雀倦，愁吟冰谷晓猿饥。芦花洲渚月明夜，柳絮池塘春暮时。此景人间不长有，写真传影正须诗。
半月池边倚瘦藤，望仙台上岸乌巾。尘埃一点不到地，花木四时长是春。载酒岂无好事者，烂柯应有着棋人。请君更种桃千树，准拟渔郎来问津。
看经堂中钟磬鸣，看经堂外水云清。山连远渚鸟飞急，风入轻帆舟去平。烟树不妨留夕照，尘缨正欲濯寒泓。凭谁为我问造物，乞与少陵常眼明。
少年挟策上金銮，三拜郎官鬓未斑。不说知音在霄汉，但知投老向云山。柳丝阴里陶潜乐，花锦香中潘岳闲。逝者不堪人事异，洪崖亭下水潺潺。
公家原在洪崖宅，自是洪崖向上人。嗜酒一生真简淡，风标八袠更精神。纷纷偶厌人间事，去去归寻洞里春。朱绂只今无觅处，但余佳句镇长新。
藻荇连延十亩余，从来佳致与人俱。水禽扑碌时惊枕，城月朦胧当画图。莫去渚兰留作珮，剩栽洲橘遣为奴。从今杖屦频来往，乞与嘉名唤雁湖。
新结方桥跨两间，更渠清溜作潺潺。春来得句因池草，病起无端减带环。楼迥却愁多见月，城高元不碍看山。销忧况有诗书在，赢得湖边日日闲。
观物年来等腐余，已甘事与众人俱。园林得地须频赏，冕绂关天莫浪图。好事难陪金谷友，穷居祇辨玉川奴。亲逢圣世生非晚，不比当年孺子湖。
畦迳生痴笔墨间，洗心聊欲近潺潺。干时辄莫谈商鞅，枉道渠宁主瘠环。无事卷帘消白日，有时支枕梦青山。湖光莫笑无多子，印却中天象纬闲。
翠华南度几千余，始见中原与闰俱。千载一时周历数，两河百郡汉舆图。平南上策归诸葛，伐北奇功属寄奴。安得忠良负雄略，一清关洛到江湖。
梦回檐溜响潺潺，断送群芳一夕间。静见蜂须拈笔架，细看蛛网度窗环。数行古篆留科斗，一穗沉烟起博山。终岁掩关非避俗，自缘多病爱清闲。
总角趋庭得绪余，诗书元自与生俱。词林教诵鹪鹩赋，画苑嗔传蛱蝶图。千古凌烟思郑国，一时偃月怨哥奴。情和颜跖均为寄，忍絜新樽上镜湖。
流光匆匆泪潺潺，又报清明瞬息间。暖日陂塘空荇带，薰风时节近瓜环。谋非为食宁忘世，懒不从人但爱山。想见长安五陵道，少年袍马逐宽闲。
作诗真是学文余，余力犹将鲍谢俱。流俗是非何足算，古人出处要良图。闲来籍草须寻侣，自起浇花不倩奴。著却纶巾披鹤氅，中郎元住曲阿湖。
绕城流水碧潺潺，好是芳菲一月间。诗阵不收疑破竹，谈围未解递连环。健如俊鹘秋翻野，壮似惊龙夜擘山。传后化今当有待，百年距几可今闲。
梦镜纷纭扰弃余，尚连许国守心俱。投鞭绝笑保边策，聚米重寻破陇图。天外悠悠回雁使，眼前扰扰牧猪奴。移床试向春风坐，面旋飞霙卷一湖。
景色随生指顾间，踏翻香雪弄潺潺。奏编谁上三千牍，宝带争拖十二环。有底穷愁惟甔石，无多远意但盆山。何时万顷沧波去，乞我扁舟自在闲。
少年努力在三余，暇日那无水石俱。自昔空传盘谷引，祇今何似辋川图。伴人寂寞为鹇客，登俎横斜有蟹奴。便学天随君信否，夜来春涨欲平湖。
比屋弦歌说此间，诗来清似玉潺潺。论交有道须簪盍，经世无才敢辄环。剡上最怜分一曲，海边空自说三山。谁能伴我湖亭宿，夜静遥占斗柄闲。
闲来日日理荒余，剩引涟漪一派俱。试把渔竿临断岸，从教画手貌成图。啼春不到鶑无友，警夜谁知雁有奴。出处须将时运看，莫分廊庙与江湖。
栏楯相望咫尺间，翻沟送水助潺潺。王家传里乌衣巷，梦得诗中碧玉环。好看画船来泛月，何须蜡屐去寻山。时人不解开湖意，便道渠侬苦爱闲。
新阡泪叶记霜余，早见春风万壑俱。姱节当时谁鹗立，故人今日半鹏图。清谈我不如平子，下策君元笑阿奴。此地对床先有约，莫教风雨隔重湖。
碧瓦城中一万间，溜渠无处不潺潺。凫眠落日沙留篆，鱼蹙轻冰玉破环。细草争春空满路，孤云未雨莫归山。寓言聊以忘忧耳，进德渠教一刻闲。
囊空那复冀赢余，但有巍楼百尺俱。匣镜频开聊自玩，庭芜不扫欲何图。少缘多病辞欢伯，长更贪眠谢酪奴。生世所资能几许，一竿好在石鱼湖。
春至题诗满竹间，晚风窗影漾潺潺。水花未放红千叶，岸柳先教绿四环。陶令当年惟北牖，谢公早日便东山。古来豪杰非无意，尽把功名付等闲。
沔水悠悠下武昌，向来风物未凄凉。江楼还对辽天月，湖草犹分汉署香。信笔题诗输李白，开樽一笑后刘郎。蹇余终日凭高望，吊古怀人几度伤。
江路悠悠无驿使，道南特寄惬公心。似嫌大洁惊凡卉，故染轻红伴醉吟。绝艳偷春来雪径，绛葩翻露出琼林。病余不得陪真赏，祇玩新章抵碎金。
琳馆清闲异马曹，红梅折得助挥毫。眼明北客初疑杏，笑倚东风亦类桃。露浥檀心滋鼎实，春生玉面散宫醪。从今约略施丹粉，未害从来品格高。
雪里横枝冻不禁，故将浓丽变轻盈。色分鹤顶真如醉，影借蟾辉也自清。晚觉郑公殊妩媚，生憎夷甫太鲜明。上林依旧群芳首，翻笑唐昌浪得声。
病眼清晨欲泫霜，谁将幻色对山房。十年犹记湖阴梦，几度愁闻汉苑香。腊雪近春才一白，好花得地更深黄。祇应无复当时意，草木何知我自伤。
沧江掩映桤树林，宝塔崷崒孤云岑。田家春时相劳苦，结社分朋宴箫鼓。道边儿女齐唱词，钗梁复挂一钩丝。相携却踏溪桥路，荠麦连云住何处。
重将倦翼羾天关，流浪深惭佛眼看。名宿青灯仍燕坐，故人白雪自幽弹。西江一吸还居士，寒涕双垂任懒残。应笑区区话陈迹，秋风吹老碧芦滩。
东风吹我出城𬮱，邂逅相逢得可人。踏雨先从沙路稳，怯寒更觉酒壶亲。江山有意如违俗，桃李无心亦自春。便可名为锦绣谷，匡庐东望隔烟尘。
小哀洲北渚云边，二女明装共俨然。野庙向江空寂寂，古碑无字草芊芊。东风近墓吹芳芷，落日深山哭杜鹃。犹似含颦望巡狩，九疑凝黛隔湘川。
尘土污人绝可怜，宝坊聊共炷炉烟。高怀已属三峰上，旧事重寻千载前。暖吹静翻花漠漠，晚云深护竹娟娟。祇应难见惟神物，留取新诗结旧缘。
破晓樯竿插钓矶，一生几度扣禅扉。心如尊者岩中定，身比涪翁僰道归。阅世云藤那解老，近人空翠欲成围。祇怜岁晚龙方卧，不放银涛百尺飞。
书边惯度短檠宵，心和南山扣角谣。霡霂几随风入夜，荧煌行见日升朝。自怜镜里吴霜满，难敌毫端海蜃摇。好是濉阳桃李树，春风新照玉麟腰。
盖代今推骨鲠臣，朝来有使到漳滨。稍谙逆境宁非梦，不隔寒荄始是春。菜甲旋锄聊诳口，茅堂新葺且怡神。故应犹喜斯文在，风雨鸣鸡夜向晨。
辛苦灯窗少日同，未应岁晚马牛风。匡山何敢杜陵敌，子贡还怜颜巷空。红旆碧油虽贵重，清泉白石也英雄。长哦缺月长江句，总是霜须六十翁。
质非高古谢罍樽，漫向陈编挹圣言。久判余生甘扫墓，尚怀先友欲登门。功名自昔归羊傅，丘壑从来着谢鲲。何日扁舟渑若去，眼看荔子压枝繁。
阆风当日奉清樽，犹记银钩洒七言。别去凄凉浑一梦，只今疏懒且衡门。已非绝足那希骥，自比游尘或佐鲲。珍重曲江劳仰止，人间岁晚雪霜繁。
愧无庭论发奇樽，闲放骚人大小言。徐孺真能下蕃榻，孔公尚记出膺门。赤霄览德聊追凤，沧海寻仙更踏鲲。华发萧萧公健在，一将金奏洗哇繁。
天涯留滞几星霜，两见飞来诏版黄。止水无私陶静冶，干将不露起颓纲。拭看远服恩波被，转觉朝家德意长。持此便应归法从，色丝先补舜衣裳。
先声凛凛慑乌蛮，舟引旌旗略万山。白帝城头风日好，永安门外水云闲。功名可致身为重，富贵相寻发未班。千古江𣸣卧龙在，请公携酒数开颜。
元夕风光付湿薪，更堪门外雨如尘。千枝宝炬知何处，一寸清愁苦傍人。落纸惊蛇空妙墨，中庭独鹤漫闲身。青藜不照蓬莱阁，云断苍梧怆百神。
高处浑无一点尘，平川极目净于茵。松声满院日亭午，世味着人谁识真。倘乞半岩容卜筑，仍留别浦待垂纶。寒灰岂复重然望，独爱新诗语不陈。
一阳天运复来亨，君子随时亦吉征。暂向三山濒海处，小驰百里爱人声。从知文物新长乐，便作弦歌旧武城。须信道行由此兆，牛刀指日宰寰瀛。
君当民社戴星游，我玩箪瓢守故丘。袂自此分何所憾，学无与讲是吾忧。圣心未可窥觇得，道体难从寡陋求。鳞翼元无南北间，时推绪论发蒙不。
良夜禅房款一游，义心相与重山丘。少陪文字赓酬乐，顿释胸怀鄙隠忧。我愧反身无寸得，君方努力勇前求。悬知日有新新益，还肯双鱼远寄不。
重来日涉整前盟，欲与渊明细论朋。向市闹中浑觉胜，可人幽处不妨仍。岁寒依旧竹三迳，春意长新花数棚。对景舂容无一事，好将气马款调乘。
民沐仁风状小儿，陶陶远罪日何知。圜扉草色春长茂，公舍棠阴昼缓移。谁复鼠牙纷击剥，类将鸡黍乐追随。涂歌里咏喧传处，尽是吾侯德政碑。
冰玉精神清且凝，不嫌霜霜惨于刑。传来春信严明地，吐出阳和节爱亭。孤艳迥凌仙子桂，余香暗及庶民星。寻盟璧水浑闲事，好整和羹入帝庭。
岩邑崎岖俗最狞，君来谈笑自风生。平戎大策方微露，执讯奇功便立成。百里秋光瓜代及，九重春色笋班荣。金闺此去应无阻，好把胸中次第行。
世论年来太不和，真真伪伪总偏颇。阳尊孔孟阴排斥，深怯周程浪诋诃。谁是横流坚立砥，类于入室反操戈。始终无负传心处，一片精刚要不磨。
本是山林一陋蒙，何心驰骛利名中。只因尺檄来蓬户，故策驽才入藻宫。既尔熏陶知厚德，又于历练熟颓风。区区未饫高山仰，何事征蹄今已东。
驿道芬菲春气柔，征蹄去去不容留。俯辞南国抠衣佩，直向端门拜冕旒。璧沼从知新训导，石渠旋复细刊雠。泽民致主渊源学，那或浮沉逐辈流。
吾姊今朝庆诞辰，奈何贱弟亦同伦。汝逢寿考荣双老，我感劬劳悼昔人。赞祝欲陪千岁愿，追思难遏寸心真。一懽一戚应殊分，只任天情不必均。
平湖花叶乱相撑，恰对幽斋小榻清。万绿浅深非作意，千红浓淡总无情。好观物态群嘉萃，从识乾元一理生。占毕暇余时与玩，会予心处有谁评。
开阖随阳自晓昏，轻如绡縠净瑶琨。淡黄相枕五重靓，浓紫深藏一窍浑。熟视绝无妆点态，细看不见剪裁痕。谁能会取个中意，与玩乾坤造化根。
史君持志一恭谦，何间幽明与巨纤。渴雨方将为旱闵，卧龙便不复泥潜。连宵颇作霶𩃱注，阖郡均蒙优渥沾。窃喜阳春端有脚，闾阎和气日须添。
飞腾仙驭自漳滨，去去西隅指灨津。夹道宾僚方一际，满城老稚便皆春。正心诚意平生学，爱物亲民此日仁。只恐贰藩车未煖，紫泥催促贰皇钧。
昔日濂溪倅此州，施为洒落岂常俦。今承遗躅百余载，又得当朝一隽流。诏世典刑应未泯，在民德化岂无求。发挥旧事重增焕，好与邦人作胜谋。
珍祥充塞故旁流，底信先传庆有由。莫讶鸡胞宁吐凤，须知虎气已吞牛。古来孽士皆荣达，此日宗支自颖尤。蛰蛰绳绳从未艾，会看贵种出公侯。
大浆陟降几千层，积雪朝来错去程。溜石琼花新琢就，平田玉镜恰尘成。不嫌冻气侵肌栗，最爱清姿照胆明。聊把杖头敲击处，那忘疲苶旅中情。
不妨雪压与霜糊，友结松筠鄙橘奴。特放孤标先煖觉，肯随众卉望寒逋。疑将冰月为精爽，端借琼瑶琢体肤。闯出一元生物意，从兹引领万容姝。
茫茫薄俗沸蚊蛆，礼义全无一点余。只得杜门对贤圣，专来教子读诗书。千般横直休干己，一切是非无问渠。若救乡邻为被发，风波转起挠吾庐。
自入仙霞十里程，满山晴雪射虚明。路从宝贝洞中去，人在琼瑶世界行。枯木竞传千状巧，荒崖亦作十分清。回环四望真奇观，识破乾坤洒落情。
江山方进半程前，正值群游剪水仙。满道盐花堆粲粲，飞空粉屑舞翩翩。樊墙庐舍皆银饰，沟渎潢污尽玉瑱。却认青山埋不得，嶆峨气势直凌天。
自从平坦望衢南，值雪霏霏日日添。既挟狂风和面扑，又偕猛雨向身沾。手拈纸伞凝犹痹，足踏皮鞋冻亦渐。那识坚刚金石操，于中凛凛独争严。
南人乍见此般奇，惊怪谁司妙化机。月里姮娥筛粉撒，云端仙子削琼飞。宝山瑶室随村峙，玉树银花夹道辉。造物襟怀真洒落，更无尘滓间纤微。
玉质虽精更用礲，切磋磨琢趣无穷。但于天理昭如视，何患私情众互攻。明善诚身为要诀，博文约礼是深功。从今日用培基处，敬道尤须彻始终。
赵学规模本自宏，师传敢背此心盟。追思严训昭如在，立誓终身笃所行。每患无成辜宿志，那知自鬻钓浮名。贤侯爱友交提奖，重我惭惶未见荣。
育才为国寸心丹，修泮时闻锵八鸾。绿引沧溟循道入，青徘名第对门看。宸钩日焕龙蛇动，书阁云齐牛斗寒。末学幸陪芹藻豆，讵耽秋菊夕英餐。
秉彝同是得天生，道在其中本自明。气为禀来微有蔽，欲因感处复多萌。磨砻须到十分粹，克治全教一味清。从此洞然无别体，真元辉露日光星。
自从河洛发真筌，节目纲条已粲然。志若坚刚方可适，心如扞格决难诠。从头格物为当务，稳步求仁乃秘传。表里直须名副实，高标终不愧前贤。
休说西来几许年，此身动静莫非禅。须知天理流行妙，不待人言髣髴传。运水搬柴存实则，着衣吃饭即当然。若能默悟真消息，剖破诸空亿大千。
道为贤侯讲泮宫，渊源程子及周翁。路开正脉同归极，川障狂澜浪驾空。珍重前廊浑气合，督提后进要心通。圣门相与从容入，矩步规行不用匆。
肯堂题扁自名公，表里须教实一同。门阅不夸车马大，家声端藉礼诗隆。熟仁便足膏粱味，殉义能传清白风。终始此生无忝处，精诚妙与古人通。
中庸尚䌹示诸儒，为己何心世毁誉。只要美中存德本，无容饰外事文余。鱼潜理趣真如灼，屋漏工夫的不虚。珍重子思深属意，一言纲领此篇书。
夜雨滂沱一若倾，朝来南亩足春耕。相呼荷耒奔趋急，便与担秧插莳盈。令尹精诚知到处，上天仁爱见真情。从今可释悬悬望，百里已无愁叹声。
民间霓望正频倾，天泽如期为养耕。终夜连朝淋不住，上畦下亩浸皆盈。春来又见兹浓霈，秋获何愁弗满情。感格一机无外事，气和端自有和声。
偶然寓兴五山阴，可叹颓波日转深。鼓瑟齐门莫同调，舞韶郑侧鲜知音。归寻旧径扫新榻，从整遗编理素琴。惟有春秋知罪我，外余横直一何心。
自抛襕苧列簪绅，便展施为志获伸。剖竹三衢无警盗，乘轺两浙蔑冤民。居官清节冰壶凛，到处仁恩雨露春。历历典刑如在日，慕思遗爱几多人。
圣主更新大化年，趋朝正预拔茅连。青华上厕郎星列，近密光陪卿月联。垂蹑从班提从橐，遽萌归兴乞归田。至今士论追怀处，第诵南山景行篇。
厚德天钟有异资，反身尤谨事操持。俭勤忠孝传家训，直谅忱恂获上知。正色嫉邪严莫犯，高标立懦屹难移。睾如香坂孤峰下，千载唯存笃行碑。
福庆于人鲜比方，一生坦若履康庄。好逑得偶天官胄，嗣子能传月窟芳。寿入九龄光宝箓，服膺三品灿金章。始终可谓无遗憾，信矣荣归死不亡。
八月十八钱塘潮，浙翁声价泼天高。尽教四海弄潮手，彻底穷渊辊一遭。重拣择，不辞劳，要透龙门继凤毛。忽然收卷还源去，万古曹溪风怒号。
七尺乌藤挂东壁，春风忽来生两翼。鞭起飞龙趁不得，洞庭搅碎琉璃碧。去兮去兮明历历，梅花影里休相觅。为雨为云自古今，古今寥寥有何极。
谪仙非诗画非画，山简襄阳别有话。空令江左作图看，竹院留藏我悲咤。传闻边头腥甲兵，岘首依前汉水清。只轮不返边尘扫，莫负当年力士铛。
玉溪莲幕哦诗声，声和水南松竹清。眼中孰不有言句，句到极则何能听。衡茅吹寒日惆怅，倚楼公子犹相访。袖里新篇乃若人，春风翡翠兰苕上。
我识睡翁尤更早，翁今死矣我已老。寥寥故家郓东平，丽泽渊源有深抱。睡翁又号曰粟斋，余事书帖亦可怀。摩挲展转心眼开，此道于人何有哉。
前村后村雪糢糊，渔家败屋临江湖。纶收网结闭门坐，树篱草岸炊烟孤。波停水冻鱼不食，平者为沙高者石。可惜都无一句吟，笔幻生绡定谁识。
韩干画肉不画骨，鬃尾萧骚倏超忽。世间凡马徒区区，笔底丹青色尤勃。风尘澒洞心力短，世代推迁辞气讷。鹰鹜相呼可奈何，金粟堆前龙荡窟。
芳寻梅山上春浦，夹道繁花何用许。晴风暮日蔼微宇，佳处留连因语语。夫君易学诚可数，盘折崛峍非媚妩。叫阍归来心独苦，酒饮我时无道古。
半村台上看晒蓑，风日清美奈翁何。山空无云江不波，老来渔钓闲婆娑。门前车马谁经过，取浊酒饮健句哦。我虽不言兴已多，却因此翁思老坡。
山石漠漠明寒烟，望中一见心凄然。平生玉斧修未圆，几年只在灵溪边。长安人家杂尘土，惊怪转庵能断取。知君诗眼留万古，不待四更看月吐。
雪窗有第名寒绿，坠绪旁搜善能续。人间此味甘如饴，采撷行吟应自足。肯羡西湖多厦屋，只为南湖生杞菊。春风闲煮折脚铛，不信从前祇苏陆。
彭城居士意甚远，彼自丹青金石苑。平生心力漫收敛，眼所到处聊排遣。伯皋伯皋真有益，此语令我长太息。南渡草草今百年，笑倒米家书画船。
暮天不尽山明灭，文物从容两奇绝。射江返照鱼舸轻，隔岸人家炊烟发。依依柳色草青青，一曲风前韵清越。醉归飞梦绕庭皋，乐处十年待君说。
东山高处山翁亭，群峰巉绝环障屏。远者紫翠近者青，天淡淡兮风泠泠。人间纷如凡骨腥，我欲飞仙跨云𫐌。问翁何在游帝庭，寒气倏然惊酒醒。
结庵名散将何为，心散意散空自知。等闲收拾到窗户，草木亦觉风披披。浮世徒尔相拘束，达人大观岁月速。有时散荡吟一诗，诗与此庵无尽期。
岝崿峰前野翁亭，溪声常在山常清。我来尚想坡仙灵，刁令遗事犹芳馨。寒烟浓淡晚雨零，主人醉客客未醒。他时此地谁重经，俛仰今昔俱忘形。
杜陵柟树草堂前，至今物色归吟边。玉溪清泚太霞仙，我亦见之谁谓然。书窗明明有公子，坐对新诗发琼蘂。春云霭空风过耳，为作匾名识其美。
风霜高洁天意寒，扪萝石壁不作难。跻攀古寺地陡宽，中有定僧琐玄关。静听鸟声人意闲，六尘扫除法观还。蓦地整履还下山，世缘禅机无两般。
鱼庄借榻眠春风，湖吹晚烟波拍空。是中祇可饮醇酎，摩挲醉眼花能红。两峰高高浴凫乱，杜若汀前杨柳岸。相逢君懒我更闲，不用长歌白石烂。
倚船江头看修竹，谁家有轩号清足。敲门应喜故人来，一饭从容可无肉。春风桃李徒纷纷，独抱劲节惟此君。自公退食且啸咏，他日得时能拂云。
家在溪南山下住，清晓西风生杖屦。邻翁相见笑相呼，春雪满瓯香似雾。屋头种竹池养莲，林深古井多寒泉。坐谈不觉天已暮，秋入断霞孤鹜边。
烟云未收天未明，眼头依依带疏星。行人道路贪起程，戍楼冬冬杀五更。青山渐出一溪绿，溪面横舟山有屋。红光扶日升旸谷，且听吾歌紫芝曲。
暮烟和角带疏钟，修竹轩窗一枕风。月淡天高云弄影，纱幮如水半曛中。夜深便觉凉无暑，庭户惟闻草虫语。参横斗转已三更，露气袭人欲轻举。
君家兄弟非他人，与尔同寓冰溪滨。醉吟浪宕只这是，天地混沌疑非真。琢得一句两句出，未必魂魄无精神。知我罪我春秋经，王霸隆替俱埃尘。
我扶败舆过溪北，城郭虽喧有书屋。霜云忽暗疑雪天，坐稳瓶梅蜡香扑。何许心情说饯岁，漫写诗吟惊易俗。百年王谢几人家，目断苍茫听爆竹。
春晴晚步春浦门，小饮醉入梅花村。繁香吹雪数十树，青山远近疏篱园。谁家水竹明窗轩，老我清坐俱忘言。须臾烟月光吐吞，归哉楼角横黄昏。
舍前舍后海棠红，碧轩宛宛连霞宫。浮光弄景虽带雨，睡思醉貌空临风。雷轻雾暗时过前，无处告诉杜老颠。溪山深密春昼寂，花扑一涧飞来泉。
今年未见梅花好，竹外溪头春自早。满瓶夭娇送香来，照坐淋漓拼醉倒。琼林飞出苍精龙，朔雪未下风满空。笑指蓬莱清浅水，连云琐断最高峰。
山翁包题抵书信，盥掌剥封乃茶茗。更看健句团笔阵，得之足以忘食寝。清风两腋何敢辜，常日诸人当聚饮。陆子泉头活火煎，一啜须令各苏醒。
整整斜斜一书尺，磊磊落落满包栗。霜风朝来吹我急，且向叶炉煨煮吃。高人知我老无力，跧伏寒溪少出入。殷勤题裹墨犹湿，雨峰高哉翠云滴。
十瓜十梅得十竹，君应笑我喜可掬。芳华春育岂凡同，苦节冬藏惟劲独。取才要记自高台，着实能忘本深谷。寄谢悠悠莫惊嗤，草木无情山涧绿。
人身一饱百不忧，行住坐卧本何求。冷煖大冬与大夏，盛衰三春及三秋。苍苍云山缓曳杖，茫茫烟水轻拏舟。喜怒哀乐在中节，生兮若浮死若休。
鬓花臂丝盘艾虎，佳人竞云作重午。菖蒲细缕来泛卮，快意酒行何用数。忽忆当年楚三闾，他愁我乐意何如。不识好恶类如此，世间俗物争奈渠。
去年沙坑作重午，城下今年著船鼓。过溪沿涧逢交游，挈榼留杯失宾主。宣和曾带御书符，荆楚谁言长命缕。老因唐律为沉吟，山隠轻雷催晚雨。
欲雪既雪复未雪，短衣数挽从百结。横溪过涧起轻冰，举首长歌时叫绝。莽莽岁寒残腊月，梅花前村后村发。桥头独钓任渔翁，千山万径不可灭。
钱塘祷雨上天竺，大士往来烧宝香。支郡神祠亦照答，自鸣山出气苍茫。风投襟袖带衣宽，短发重搔为整冠。待得成霖三日后，出门沿涧看清湍。
风雨如晦鸡既鸣，茅茨疏湿迷山楹。披衣不知所如往，炉存宿煴犹荧荧。水流花谢青春深，前村解桥隔孤城。庾郎鲑菜当用情，瓶粟更付折脚铛。
吹鼓打笛农祷雨，都道小禾迟者干。高邙之田已如此，低漥晚稻难更看。官司只怕放苗头，田里岂但糊口忧。政在养民舜之政，损下益上非所求。
江波沄沄山雪盛，寒雾不收潮风劲。诗人与我把一杯，信道东南此为胜。隔望遥知是剡中，坐看飘洒归空蒙。回首纷华车马外，西湖虽好此无雄。
庆元三年中元日，是夜更余惊月蚀。须知秽巷亦喧呼，见说清台正推测。昏昏已作赤朱红，闪闪犹成墨漆黑。磨刀急斩虾蟆精，天眼光明无变色。
浴溪桥上山岝崿，直下流波寒未涸。只宜墨客寄幽闲，不许行人动离索。草木黄落已变衰，晚风吹霜白云归。清晖如斯耿独立，何处翩翩鸥鹭飞。
斋楼之名散庵立，时哉时哉贵翔集。训行处仁要领会，德成胜非由所习。眼高四海远者远，知效一官急者急。工夫当思寸阴竞，渊源不可短绠汲。
福唐荔子冬生花，青榕深深多释家。海山会府亦繁富，官自货盐常造茶。民以不冤刑狱折，无岁无人无一节。同僚鬭牛应暖热，中酒过厅不可说。
晓山乱眼青如湿，夜气犹存烟四羃。不知炎热著何许，但起阴风催日出。含晖倒影殊苍凉，翻手尘埃复俱失。高丘望女歌正长，展转歌之肯仓卒。
一夜西风入南涧，便作秋声无畔岸。萧萧凉气梦初回，不奈离愁送游宦。人生义命当乐天，倒睨钟鼎初悠然。明发分手莫惆怅，他年看我栖林泉。
怀哉望望山囿中，月来老树高玲珑。起行久之坐叹息，祗合轻举随飞龙。露华滴叶相下上，河影摇空更清亮。长庚如昼夜何其，寒气袭人不可向。
醉中曾写雪色壁，非此主人无此客。夜寒烟雨池阁深，秉烛看梅忘堕帻。春来相望鹅湖边，桃花满地松拂天。抱琴挟书过飘泉，想君风度尤翩翩。
潮落潮生一水通，昆山县前桃花红。刘改之者忽相逢，桃花正在烟雨中。面须如戟头已童，君虽不言我亦穷。一杯竟醉立下风，江西人物旧所宗。
凉风吹溪雨吹蓬，故人意气俄相逢。停骖为我一小饮，西湖东望两高峰。人间万事俱华发，雨歇风清有佳月。不须千里苦相思，得酒陶然已兀兀。
游者未回居者藏，老我去各天一方。目前聚集自落拓，背后往还谁论量。连连冰雪叶已脱，皎皎风霜梅更芳。烛明照坐更漏长，高溪里社灵山阳。
去冬曾与十客游，今夏还约几人至。桥南花处数枝梅，青子林园尚堪醉。行者居者复不来，相赏相违何有哉。古栝苍山照流水，我亦仅能知此尔。
深林蝉声咽残雨，又尔微炎起亭午。章泉幽流雨风寒，安得从之臂不羽。江南田薄多旱苦，冥鸿孤高畏罗罟。洪河东倾一砥柱，云霏霏兮澹承宇。
君头短发种种长，营营寒事惊流光。手翻手覆谓可常，幽意祇觉来无方。今冬风雪多冰霜，静夜不寐犹吟螀。竹隠我独矫首望，诗寄尚喜笔健彊。
清飙吹尘玉溪烟，龙舟未收菖蒲天。城东宝香祈永年，振振公子陈醮筵。雨零霞外来群仙，德我寿我明自然。宣简流芳正绵延，华裾织翠金丹圆。
青鞋黄帽非左计，消得水涯与山颠。吟边忧世听者哂，只宜寻醉陶陶然。贵人责重闲人轻，春风日高放脚眠。带湖拂波绿杨柳，吾侪静胜可忘年。
我居溪南望城北，最高园台竹树碧。眼前带湖歌舞空，耳畔茶山陆子宅。知君才自天竺归，那得缁尘染客衣。日携研席过阿连，怡神散发思采薇。
故人湖海谁知音，章泉病翁卧山林。我思不见夜长寂，君往与同秋正阴。修筠乱石一径静，风雨满窗清且深。安得相从日上下，骚雅共倾陶写心。
紫菊红萸仍酒美，万里秋云接天水。登高能赋我何堪，会逢其适聊尔耳。苍山小亭看弈棋，不有此客无此诗。古往今来吹破帽，河梁归路月明知。
冰霜落涧岁云暮，寂寂远岫松风回。村深古寺作钟磬，车马路断樵者来。参差一抹起宿雁，清浅数枝横小梅。日昃翠寒云屋迥，竹炉煨火尽余杯。
陈止斋诗不草草，约貌前头诸旧老。大章短句可思议，妙意余情愁绝倒。生姜门有水心道，赤水亭占龙窟好。伯牙无弦骥伏皂，摹拓賸残人或葆。
千古万古琉璃堂，中有一人万丈光。长篇短篇任摸索，小句大句宜忖量。风花雪月初非远，城郭山林各是忙。惆怅无因见范蠡，空留佳话说南唐。
今年腊尽春风起，凌晓撑船度溪水。去年九日菊花开，相与周游二三子。山深泉井一乡村，地僻章丘数家市。酒饮诗成可奈何，坐想斯人消吝鄙。
霞杯为奏阮咸曲，怅望十年湖水烟。闻过东嘉看雁荡，野云留宿话翛然。谭诗忽见蒋云出，今去洞庭衡岳前。能说炼师神不老，识全元是赤城仙。
春风吹我上箯舆，山路梅花已雪如。道院闲寻旧题句，故人不寄一行书。物华满眼知春至，世事装怀逼岁除。犹喜重来有佳伴，何妨相送入樵渔。
幽砌疏畦送晚春，水流山静见闲身。行吟散去风光好，熟睡醒来雨气新。木笔岂非浓意态，石楠终是淡精神。鶑声圆处鹃声急，景物要之不负人。
纷如残雪堕梅梢，门外春光入柳条。岁事肯随人意改，时情空使客魂销。山围古屋地还僻，水拍孤城滩复高。鸥泛鸟鸣声自好，一巾华发任萧萧。
惜春惟付酒杯深，不特年龄老鬓侵。花柳共随人酩酊，轩裳祇觉我𡼭嵚。数家突兀迷深谷，一涧连横出茂林。行遍东邻与西舍，弄云初日见啼禽。
山林风雨便清凉，待把邻家社瓮尝。到手自应无美恶，回头谁解别斟量。深居但觉秋声起，熟睡焉知夜漏长。未老得闲今又老，床头书册渐相忘。
人日春来又两宵，梅花开尽已飘摇。爱闲多病有谁问，偶景独游无自焦。门外溪山犹浅浅，床头书册谩昭昭。细看荣辱云翻雨，未抵幽栖水一瓢。
清明寒食牡丹红，江右无人记洛中。随分曲栏皆一种，任他荒径亦成丛。百年流落推迁景，一代兴隆造化功。谁识名花有姚魏，数枝单叶倚晴风。
晓色蒙蒙淡淡烟，花间行过小溪边。人家寒食当晴日，野老春游近午天。吹尽海棠无步障，开来山柳有堆绵。呼儿觅友寻邻伴，即看村农又下田。
欲赋春华状不成，微风微雨又清明。残花满地偏饶笑，高柳插天如有情。百岁光阴诚鼎鼎，一生怀抱强营营。相思真隠山前路，寒食酒杯终日晴。
小院春阴满槛花，淡红微绿自芳华。檐前落日蜂儿聚，帘外东风燕子斜。修禊人寻诗事业，清明天与醉生涯。一樽莫负流觞意，梦到兰亭兴亦嘉。
小楼清坐意何如，休沐虽闲叹索居。解粽未忘良夜饮，研朱犹作午时书。风生暝色天横幕，云卷晴光月吐梳。朗诵离骚抚空案，独醒笑杀楚三闾。
年年重午泛菖蒲，儿女搔头亦篆符。忍复研朱如羽客，懒能切玉醉狂夫。长歌楚些冤何有，却忆山人讽已无。田里萧萧方渴雨，小轩清望老怀孤。
钩月迷云𣨼柳梢，雷声收雨转晴宵。从教冠盖填京国，得似儿童绕市桥。玉漏沈沈传底恨，银河耿耿泻无聊。政须百巧从天乞，懒和闲吟听夜潮。
今年七夕最凄凉，谩埽天阶试炷香。犹使儿童觅瓜果，懒随风俗晒衣裳。缑山何在归寥廓，河鼓传闻堕渺茫。百拙已成那得巧，年丰只欲更时康。
老眼当今万景随，登台𣨼酒不关诗。从教四野风烟合，未必荒园草木知。玉岫插天开岳顶，水波流月照江湄。一巾华发吾何醉，故旧携壶泛菊时。
酒不沾唇菊又华，荒苔何处落乌纱。微官汩没其谁问，多病尪羸只自嗟。山绕层城明落木，江连孤屿涨平沙。空余能赋登高意，一笑西窗日未斜。
试倾浊酒泛黄华，节物于人自可嘉。一上荒台供远目，更邀闲客堕乌纱。萧萧霜树明晴昼，隠隠烟汀入暮霞。醉里只多今古意，要知秋色在山家。
风光流转又重阳，午梦初回意愈伤。时序肯随人境异，江山空对晚天长。年华冉冉秋将老，物色班班菊自香。虽少一觞还一咏，恍然身世立苍茫。
怀玉镜台开远晴，灵溪葛水去无声。园荒不碍凭高立，径侧何须委曲行。露气已浓清可掬，日华初上画难成。闲居九日依辰至，举俗胡为亦爱名。
薄寒中人秋气清，山能高绝水能平。独怜佳节迫吹帽，谁可东篱嗅落英。尽道诗家有昌甫，每逢胜处说渊明。鬓毛垂领萧萧白，应任雨风阴复晴。
小至才看语夜深，岁除寒雪复关心。交游每叹难同话，亲旧相逢且自寻。爆竹尽教邻巷响，屠酥先付小儿斟。崇朝又是春风起，急景何由不缓吟。
开年逐夜闻山雨，阵阵声催一样春。孤枕自听元不恶，虚檐谁谓便能新。门前有客尤全美，园里无梅益固珍。水活正添幽涧渌，草生纤嫩亦初匀。
南山春雪未全消，路并浮梁步石桥。深绿渐归高柳叶，浅红初上小梅梢。峭寒寺院钟声起，昏暮人家烛影摇。一夜东风吹酒醒，梦回花月是元宵。
绛霄谁复记宣和，灯市钱塘未觉多。香动软红迷锦绣，醉扶娇翠入笙歌。南来渐向百年久，北望其如前日何。门外儿童正呼笑，小窗晴色且吟哦。
一山春雪见梅花，渌涨沟流浸草芽。纵着峭寒虽较冷，不禁暄日便争华。游蜂未放迷深树，回雁初归泊浅沙。步转横桥已孤绝，奈吹香处隔邻家。
年过半百身何用，犹有春来不世情。夹岸桃红仍柳绿，漫山月白与风清。狂朋怪侣难收拾，𫘤女痴儿易长成。老把一杯生日酒，待呼沮溺耦而耕。
雨雪绵绵春欲深，鹅湖石井旧登临。经行为我踌躇立，俛仰知谁放旷吟。高爽山川无起灭，卑喧人物有升沈。青鞋布袜茅柴酒，花柳中边惜此心。
杨柳阴阴上小楼，窗中远岫夕阳浮。棋声竞处偏饶笑，酒味醺时未肯休。多病故应惊独老，一闲消得许多愁。清和莫放春归去，好事人须惜此游。
三年寒食在山中，柳自青青花自红。寓意本期诗得策，推愁殊觉酒无功。消磨故态全然别，冷落新交转不同。原上子推将隠矣，且呼饧粥对春风。
转觉春风满鬓华，冷烟寒食动梨花。年年纵有心情在，处处宁无语笑哗。涧水细翻晴浪急，园林微转午阴斜。数声紫燕芹泥湿，又入前村八九家。
一年难得是芳时，花柳暄明易满枝。人处其间无不有，事思以往总何宜。清和天气雨频敛，冷澹风光日缓移。交道从前要申固，惜春固可共寻诗。
八年山涧送春归，流转风光欲告谁。草野其间无别种，芳华之外有残枝。燕鶑蜂蝶偏他好，鸡犬牛羊不自持。溪北溪南交旧在，轻雷吹动雨成丝。
才鼓南薰又得秋，中林清雨洗还幽。旧交到了终余味，新话从来不奈愁。末利洁香花未减，芙蕖酣艳叶方浮。棋盘酒斝从容地，风物满轩能会不。
晚来无处不西风，散入千岩万壑中。丛桂香边烟羃䍥，疏桐影里月朦朣。等闲散步情何限，随分微吟苦未工。秋色秋声已如许，更凭高处目飞鸿。
天乃揪敛作深秋，断港回溪水亦收。明月已圆云淡薄，西风初老雨霏浮。青鞋布袜随宜过，白酒黄鸡有底愁。北客登临多话旧，只今楚尾是吴头。
中秋过了重阳近，不是骚人爱楚词。钟鼎山林元自若，精神心术复谁知。长江湛湛吹枫叶，三径皇皇把菊枝。宋玉谩悲陶令醉，我何杯酒啸歌时。
春山无伴怨伤神，故作幽期一两人。花外水田看白鹭，松根高冢问麒麟。初非此叟其游淡，终是诸贤所趣真。雨气忽生归去晚，新诗改罢满壶春。
小园梅树已吹花，山映疏林水映沙。风信不禁时动荡，雨丝维见日交加。虽无清影为吟笔，犹有繁香在物华。我老一杯随意饮，数声归雁落天涯。
雪飞三日暗烟雾，雪住三日埋冰霜。尽道春来须解冻，不疑腊尽未回阳。楼台瞩望犹如积，城市驱驰殆欲僵。辛苦农家应击壤，遗蝗入地麦青长。
日暖既愁添疾病，霜寒将恐坏收成。石田未必仓箱足，人境还须气体平。薄晚闭窗危膝坐，崇朝开户放身行。一冬饥饱浑闲事，安得淮南草木生。
晓烟初净雨晴时，腻日偎风不自持。温厚便饶多著蘂，轻肥全藉略开枝。其间小院桃遮户，此外孤村柳隔篱。香扑酒旗吟莫尽，艳明歌管醉方知。
柳垂田水浸篱桥，月上苍茫影动摇。秋不为他人事改，时间徒自客魂销。歌声感耳如何夕，酒力熏心匪一朝。推枕觉来风四起，凉侵双鬓发萧萧。
得雨逢秋一醉同，老身随处为从容。笑花斋外言谈久，桂树门边步武通。漫挟两儿常兀兀，既来三友莫匆匆。夜凉共踏朦胧月，赢取归桥满袖风。
雨阴经月未闻雷，风驾浓云电倏开。天尽荧荧横屋去，地高殷殷下檐来。浪明潮海琼瑶碎，声撼山林翠碧堆。暑气便回梅气润，老农无复虑田莱。
震雷飞电起云霓，想见铃斋闵雨时。十里颂声传道路，万家和气舞童儿。眷隆芝检闻归诏，恩浃棠阴有去思。行客为公停桂棹，坐看丰稔喜成诗。
黄门事业到公传，待月轩中世有贤。剖竹少劳麾戟外，持荷今在冕旒前。文华自足穷三古，政力谁知即九迁。颍上通家今几许，唤回旧观属苏仙。
阴阴天气恰如秋，雨密还稀不断头。积土纵横聚蚯蚓，败墙零落上蜗牛。支颐习静犹成趣，搔首寻思只伴愁。安得雄风埽雌霓，满湖晴日弄扁舟。
社瓮同倾酒易深，留连风雨为沈吟。兴言大抵多怀旧，何事如斯直至今。下榻新窗还抵掌，扶舆旧隠只关心。归寻来路村村柳，余霭春空日半阴。
雨檐经月不通流，一夜垂垂得满沟。尘敛小园应菜甲，地苏长亩见禾头。暑消未足添吾咏，岁熟当能解国忧。少待甘霖遍江海，老夫亦欲具扁舟。
醮事初严雨已倾，神车西上百川盈。坐令田里三农喜，身见邦侯一念诚。欢动追锋归禁近，福回眉寿奉亲荣。郁攸洗净余氛后，开士画传禅月清。
山静萧萧吹雨声，叶炉无火有灯檠。潜神试数出入息，专气不闻长短更。坐定布衾疑地煖，起迟纸帐失天明。年来白发身为老，齐物篇成亦强名。
雨声催我梦华胥，清气于人便有余。惟适之安非素隠，不容何病是闲居。茶烟未了归真觉，香雾初横切太虚。却忆华山陈处士，惘然推枕听阶除。
寂寂无人倍觉秋，雨声风色骤还收。高林背日孤城脚，细草堆烟古渡头。中夜荒鸡刘石舞，上林飞雁子卿愁。相看篱菊岩花后，华发清尊可罢休。
一雨山林方始秋，世间休待我回头。心虽未老何须壮，身自长贫不用愁。满地烟云终淡淡，数家鸡犬也悠悠。木犀开后菊花发，随分杖藜寻酒𥬠。
一雨山林又近秋，乱鸦鸣处已飂飂。声连檐溜更初滴，气扑庭阴晓未收。烁石炎威真可畏，着人凉意却生愁。西畴想见芃芃矣，且问今年早熟不。
秋来便觉雨萧萧，凉入西风百虑销。夜静竹窗声自起，昼闲松院影长摇。苦无车马能来往，却有樵渔破寂寥。涧水已添流渐远，市尘浑不过浮桥。
连朝秋雨起秋风，梦觉吴山第一峰。离合乱云思过雁，去来斜月听吟蛩。寂寥髣髴天容澹，摇落相看野色浓。寄语骚人模写取，登临佳处更从容。
熟睡俄惊簟未收，披衣侧坐且搔头。飕飂隔屋听吹瓦，滂沛连床定满沟。晓起见山全带雾，午晴沿涧尚周流。新凉秔稻农歌处，共喜开禧第一秋。
申祷山川便作霖，耘苗时候想田深。且欣小暑能如此，更愿新秋得似今。早稻欲花将就实，晚禾成叶未抽心。天应不忍焦劳意，直自初栽已望阴。
望云渴雨验朝霞，不但田家更国家。兵食固难资宝货，民饥岂为用泥沙。一邱一壑自栖遁，百巧百穷谁富奢。水旱是天祈是我，山川灵响本无差。
林热江浑其奈何，冷菰寒玉漫诗歌。南游禹穴古能几，北望神州兵又多。畎亩乏财愁折帛，仓场储粟仰秋禾。幽泉坎井徒争汲，尽日骄阳过碧萝。
孤坐焦心气不苏，炎风畏景逼头颅。涧流已断无萍实，园圃俱荒失芋区。𫄨绤纵施衣复汗，简编虽近墨难濡。人嘲褦襶交游绝，头白昏昏发懒梳。
岁晚霜天雪夜时，地炉无火亦频吹。如今旱杀热难过，以昔穷忙寒不知。岁月只随时变换，乾坤徒使气推移。冯生众庶真何谓，翻手为云雨亦奇。
去年水溢愁无地，今岁旱干唯告天。润泽且为南亩计，清凉终作北窗眠。师兴而雨春秋传，星有好风洪范篇。上郭桥头看竞祷，大霞宫顶记曾迁。
雪花飞我读书林，松叶梅梢自赏音。莫问侵寻春事近，肯教容易岁寒骎。拥裘鹤帐眠方熟，抱膝鸡窗兴愈深。更启柴门唤邻曲，伴题冰柱共清斟。
连山烟雾起层阴，混混沄沄雪气深。直面楼台开远寺，惊心人物话平林。花街车马何曾少，茅屋尘埃转不侵。吠怪从渠走群犬，鸿冥初不碍遗音。
芟削蒿莱见绿苔，扶疏竹影待梅开。风生野色苍苍合，日转寒光冉冉来。高步芒鞋时踯躅，横拖藜杖且徘徊。断鸿飞过霜禽下，清绝山根与涧隈。
屋上未融寒尚力，山头微积冻难开。照窗浑似月侵夜，落酒只疑酥满杯。䔩䔩剡溪粘短棹，重重庾岭压疏梅。新诗韵度慰岑寂，仰叹吾人殊有才。
纸帘垂下竹炉深，火白灯青窗气侵。但可吟哦经我手，不须斟酌问它心。天寒频岁无飞雪，地煖连朝有积阴。万迳千山踪迹外，踌躇足力咏投簪。
常时小至多无雪，今岁才先七日飞。不待祷祠知帝力，要为丰稔发天机。包罗草树孤城近，弹压谿山小市稀。本自倦吟仍止酒，渔樵何事破寒归。
万里江天雪意浓，舣篷觅句愧诸公。相逢不数山阴夜，酬唱难追正始风。一饭已形云子白，举杯更泻真珠红。片帆西上君须记，兴在远村丹树枫。
寒力嘘云积渐生，倚梅偎柳大多情。望迷𫛛鹊光先起，戏就狻猊势亦狞。字字添酥惊怕晚，丝丝弄粉恶差明。谪仙檐下人谁画，更著飞花舞落英。
云意昏明欲雪天，冷风吹叶满流泉。短檐半影荒荒日，曲迳微笼冉冉烟。山色不嫌灵运屐，溪光先上子猷船。林边喜有春消息，梅点长梢已粲然。
腊前三白数年无，田里欢呼听我徒。顾叹闲身何用矣，瞻言老手盍知乎。茅柴纵热慵杯煖，铅椠虽荒忍砚枯。袁巷灞桥空广譬，只宜煎水对茶炉。
腊前郊后丰年瑞，和气祥风帝所祈。吹作六花殊未已，酿成三白更何思。列城黎庶穷无告，幽谷畸人饱可期。眼底玉谿真乐土，坐销愁叹合吟诗。
在昔君家信不痴，剡中高兴尚何之。一时雪月宁须我，万古溪山更属谁。欢动梁园虽共乐，困安袁巷本相宜。冲寒应见前村笑，冷蘂疏梅又几枝。
雪晴如雨滴茅檐，近溅横飞远复沾。风定渐和归几研，日斜微透入书签。也知坐久须还起，便觉炉深不用添。麦陇高低应更润，青青整整动纤纤。
闭门忍作袁安卧，一笑山阴访戴行。溪泛小舟吾亦懒，履穿东郭孰忘情。饭炊因酒瞢腾去，睡觉思诗宛转成。莫道农田喜三白，皑皑何地不争明。
雪后春生日气晴，梅根兰叶喜骎骎。亟图賸赏那无兴，转觉倦游非有心。高卧袁安嗟往事，生擒元济报佳音。明年脱绶乘潮去，舟过钓台尤要吟。
明月池头国一禅，残僧依旧占三椽。薰风正绿门前树，积水都清涧下川。坐断千峰因底事，身轻百劫本何缘。箯舆有客登临久，斋罢茗盂香散烟。
章泉粥罢上松关，野迳田塍直复弯。迫晚诗翁来款曲，同时坐客亦跻攀。谁云身外无穷事，自是人间有许闲。梦兀箯舆忘远近，午风晴日已平山。
山静不嫌鸡犬声，闲身随意了阴晴。柴扉终日其谁问，梅迳有时还自行。一曲涧流虽浅澹，数株花蘂甚分明。床头周易初无恙，酒困茶醒底用情。
山林终日掩柴门，近听风声远对云。粗有稻粱供伏腊，尚凭鸡犬报朝曛。气非身外无存想，书在眼前多见闻。客至不劳闲酒食，一瓯茶炷一炉熏。
葛洪川畔试寻诗，圆泽精魂世孰知。但见野僧相指点，独怜游子转伤悲。湍流涧水侵苔藓，磊落山岩拂树枝。我亦赏吟风月尔，人间今古信如斯。
每逢泉石必从容，闲过吾庐绝涧东。簸弄泓澄看硌确，盘旋窈窕喜蒙笼。近村欲雨无斜日，远岫归云有阵风。白酒酿成谁酌我，濯缨洗耳不须同。
幽伴无人话采樵，老身何处可逍遥。闲当晓径谁争席，间或春泉自一瓢。煖霭欲销迟日在，轻风徐起乱云飘。才情今古能多少，未必巢由不见尧。
家住疏疏短短篱，并山支径自登跻。寒云四垂天惨惨，老木环锁风凄凄。身从荒园叩古寺，眼暗孤城带清溪。寻僧与客少谈胜，兴罢归来乌夜啼。
阴阴秋与白云浮，山近林深上上头。千里才成万家邑，百川分绕一方州。其间鸡犬微茫处，此外鹍鹏莽旷游。明日黄花是重九，更寻桥月看溪流。
春来不道梅花好，古观荒林并晚晴。一一枝间见生意，重重影外落寒声。酒因人胜舒徐饮，诗待客吟萧散成。扶尽墟烟横野水，暗涵深绿起疏明。
使华春入梵王宫，仿佛工颦在眼中。邂逅五湖应自适，纵横七国漫争雄。一时宾从欢无极，千古兴亡恨莫穷。空锁灵岩旧踪迹，画船赢得满篙风。
十载尝同望此山，雅怀幽意颇相关。岂期苔竹随公去，应笑钱塘见我还。洗梦唐人诗句里，惊霄前哲石碑间。秋风古寺一杯酒，老觉心情只欲闲。
舣舟溪岸入山居，步稳秋原木影疏。尽日极知无市井，此身终是乐樵渔。鸟声自占庭前树，岚气时侵案上书。尊酒故人情味别，留连应喜到门初。
章泉风日来时路，烟雨南豅归去时。已过重阳犹菊蘂，又将十月忽梅枝。周游放浪家家酒，展转流连处处诗。信道山间深更好，尽闲尤与老相宜。
乍凉天气翠烟霏，多少林花露未晞。十里幽香秋醉去，一溪新月夜吟归。岂无僧舍居高远，定有人家在隠微。夜半鹤鸣猿啸冷，滩声鸣绕钓鱼矶。
周瑜隠地春曾住，秋以为期玉斗游。只道参差无此适，要知拓落有何谋。经行二姓忽相聚，辗转一身终自由。四树木樨花正发，幽香随处且忘忧。
一楼烟雨更横江，吴越苍山入混茫。霁色未分无远树，潮声初过有归艎。檐楹高处闲登眺，市井中间任迫忙。日日痴儿了官事，暂时相赏试持觞。
当年丞相一登临，酒畔峥嵘万古心。重整乾坤归庙社，却留岁月在山林。荒寻野阁甘棠蔽，名占高台岘首深。见说治中新筑就，肯堂三叹有遗音。
旄麾谁不典方州，何事邦人记昔游。时令纵非名转盛，灵山如画水西流。吾侪只得诗模仿，尔辈焉知酒拍浮。却忆环滁最佳处，醉翁亭子至今留。
霜晴已是探梅时，野趣轩茶更合诗。才出门来唯独往，不看山去亦何知。试听石濑无尘滓，如觉林梢有好枝。心与眼明知兴熟，朗吟惟老转相宜。
一轮秋月到天心，此夜全无云片侵。雅静每于闲后见，孤高难向闹中寻。渐圆渐好形神正，愈大愈明精气深。最是溪间波影里，金光摇动玉沉沉。
使君襟抱中秋月，闲饮宾僚醉野人。倒载去寻高阁古，落成未试一桥新。山城明岁当回首，云路兹时好发身。唤起嫦娥驾轮玉，不知何处著纤尘。
麦秋蚕月雨收晴，城郭山林到处行。不是惜春寻小醉，忍教投老转多情。啼鹃渺渺翻梁燕，梦蝶蘧蘧出谷鶑。记取招邀一杯酒，与君宜戏也宜惊。
捉得春风住三日，明年依旧百花香。酒杯满后同谁饮，诗句成时只自狂。金缕声销非幻景，玉华烟散任仙乡。灵山翠滴冰溪水，只这闲情话更长。
禾黍登场秋已深，暮天寒日起层阴。不论世路有夷险，但觉此心无古今。黄帽青鞋聊自适，高山流水付知音。解鞍野寺黄昏后，犬吠疏篱鸦满林。
唤得扁舟一叶轻，钓台波上夕阳明。固宜烟鸟知人意，只为云山识我情。篷日午前虽较热，帆风晚后却尤清。吾庐更在楚溪口，归卧北窗听竹声。
山愈深时地愈高，春寻积李散崇桃。林庐但觉无尘话，田里那知有载醪。华发苍颜俱老大，清泉白石更周遭。常年每厌居城郭，时复从翁敢惮劳。
突兀荒荒漫挈瓶，泓澄窈窈且扬舲。隔山鸡犬三家聚，近水鱼虾一岸腥。说梦休夸巫峡赋，移文何愧草堂灵。交游少得亲相识，临眺多为旧所经。
湿云收动碧山空，松叶桐花日影中。开尽一轩无曲折，扫除三径有幽通。耘耔不厌农田雨，流憩居多野水风。解断浮航尘迹少，苇间何地觅渔翁。
满船载得高溪月，吹落东楼万里风。岸上未收灯火处，城头初动角声中。抚怀定自闲相觅，抵掌还知醉亦同。三百年来无此作，谪仙飞过水晶宫。
来年要作冠秋诗，今日花时合自知。我觉为吟真老丑，人疑取酒若儿嬉。收香宿雨初浮蘂，弄色晴风定满枝。莫道空山漫遗句，传家垂后有深规。
春风清晓尚微霜，近午寒收日渐长。步稳路平山涤霭，眼明溪净水生光。珍禽啼鸟犹能乐，野草闲花亦自香。回首红尘是城市，林间诗酒试平章。
支吾老态懒成言，勃窣蹒跚试出门。脚底路回篱外屋，眼前梅发涧边村。雪霜欲下天回互，烟雾不收山吐吞。归到寒窗卷书坐，地炉深火过黄昏。
水边独立看黄昏，梅蘂能销客子魂。淡霭清钟知隔寺，微风幽笛是前村。牛羊径路生寒色，鹅鸭陂池裂冻痕。一种清怀几多景，鸦栖密木更翩翻。
无酒无诗只意行，水边林下偶然晴。缓移野步微欹侧，细比凡心尽旷平。白发去来同遁迹，青春交往定蜚英。小庵供佛安禅地，只合僧家一味清。
夕阳偏占绿荷风，夏气浮凉酒满钟。人胜不讥吾拓落，身闲何恨尔从容。唤回今古风骚体，消得乾坤运化功。只是灵山照冰水，莫教忧乐系穷通。
冉冉春烟山半昏，远林荒草际斜曛。人家几点望中见，鸡犬数声何处闻。不奈客愁惊晚岁，空余诗思入行云。青松影下归来路，野寺对床还醉醺。
山阴溪曲古何年，今日南豅棹复旋。夹岸暖风吹麦秀，钓竿清浪出鱼鲜。诸儿挈饮能迎劳，耆旧谈围信解悬。放溜归来月初夜，林间应独与翁便。
山头跨鹤旧登台，今日那知我独来。忆昨儒先追杖屦，因尝乡老共尊罍。呼儿且伴闲身健，好客何由笑口开。落魄使君王道甫，几回和月醉崔嵬。
西风吹我上危台，鹤驾仙人跨海来。虽少菊花犹破帽，既多枫落合倾罍。玉溪净泻秋容淡，灵岫森罗夕照开。老去悲伤易如许，人心何苦自崔嵬。
湖山咫尺懒追游，独倚危楼已白头。初夏风光还荏苒，乍晴云物正飞浮。长吟自可千篇在，小醉谁能万事休。毂击肩摩争辇路，不知虚度几春秋。
荒秽诛锄山径开，更于高爽敞平台。眼明庶以闲登眺，步稳因之数往来。载𣃁坡陀曾树蕙，缘通茂密待移梅。城南自是多幽处，一曲今藏古涧隈。
欲浮一舸过东吴，小泊桥南兴有余。尽道久悬高士榻，岂知重见故人车。诗家情味从来别，书院言谈分外舒。莲实藕花秋露滴，坐多题句转清虚。
扫除闲室置书琴，偃仰之间万古心。饭了欠伸因小憩，睡余消散得孤斟。辉辉白日回初暑，拂拂清风动晚阴。门巷喜无车马至，傍檐时自听鸣禽。
野趣池头莲正香，潩泉亭上水生凉。有时并舍闲题句，尽日荒园浪举觞。隘巷泥涂谁下榻，一楼风雨自移床。青衫白发今何事，苦恋明时在帝乡。
秋晚晴原上玉田，水边林下过金仙。寺钟欲动黄昏月，野鸟时横碧落天。萸糁人家皆取醉，菊花篱槛亦争妍。三叉路入孤村去，九日闲投物外缘。
亭上清诗得两苏，空留精舍作僧庐。地因人胜合题句，山以姓知缘读书。一径虚明连别屿，小溪清浅过平湖。笋舆少憩烹茶去，转觉秋来兴有余。
系船散策到龟峰，人意从容景不穷。点检形容多变态，纵观面势更穹崇。并边幽草丛丛碧，绝顶残枫树树红。山翠着人寒更早，岚光明灭鸟声中。
公堂柱笏文书省，日月青山在眼前。吟到有诗端自肯，醉中因酒亦天全。霜高远树参差外，风落孤鸿灭没边。却笑柴桑穷处士，篱根把菊始知然。
水南常只见灵山，城市谁曾顾此间。空占巃嵷成晻霭，安能𫶇嵲尽回环。高堂知整轩窗静，曲径应多草木闲。眼界一亲心更远，属联佳句不当悭。
滚滚溪亭雨未休，偶陪小队得来游。蚕桑时候将何望，燕麦风前信隠忧。民力已殚诚易与，天心非远不难筹。果然香火开晴色，从此年登定有秋。
翠微分得闲风月，再葺斯堂若画图。旧观岂专希白有，新题还拟汗青无。隔林闻杼情何寄，与客携壶景不殊。山上群仙司下土，蓬莱归路莫踟蹰。
冲风冲雨傍孤城，旋借篮舆上岸行。零落交游难屈指，峥嵘耆旧可寻盟。共披庄列心何妙，更话曹刘眼倍明。但愿先生博长健，笑看犬吠与鸡鸣。
倚棹扪萝步古堤，井边池上访招提。荒荒草满平原外，寂寂洲横流水西。一叶小舟渔自乐，数行高树鸟频啼。人间俯仰仙凡隔，丹灶空留占葛溪。
山路难嫌脚力登，尽高高处又凭陵。岂无道院烧仙药，定有僧龛供佛灯。一任荐绅多习熟，都缘书册易因仍。屋头巷尾谁连壁，凉冷秋来老莫胜。
台占溪南最上峰，政成民乐得从容。彼时高李情如许，此地苏丁事偶逢。可是吾身羡轻举，肯令人眼溷尘踪。昂昂紫府飞来处，一片笙箫酒满钟。
淡烟晴景鸟关关，香净茶甘宴坐间。竹碧便宜终日对，僧清输与一生闲。此时薄宦经行地，万里思乡梦处山。心寄飞鸿在云眇，数声零落下沧湾。
伸眉为作笑轩诗，胡广中庸天下知。展转此身俱老矣，纷拏何事不儿嬉。从教流俗千般巧，莫受荣华一点欺。几度归来抚空案，清风明月总相宜。
林深自爱玉溪滨，肯问囊空甑有尘。但扫轩窗置书册，时将樽俎醉诗人。幽寻灵运登山屐，静寄渊明漉酒巾。南渡百年青社远，如君终不负闲身。
溪山前后簇双旌，暇日城南取次行。因到小园寻胜事，更于野寺畅幽情。联翩别乘同歌吹，落拓闲民亦兕觥。元祐相家文物在，唤回洛社旧升平。
鹭鸶林下得周旋，回首凄凉十五年。岂谓交游寻旧约，不堪朋友话新编。翠连山色高还耸，绿满湖波散复圆。小酌更多今古意，薰风吹树听鸣蝉。
晚春天气绿园林，小上危亭酒未深。紫燕归来知倦翼，黄鹂飞去有清音。水烟望望山明灭，风雨时时景晦阴。莫问痴儿了官事，尊前容我短长吟。
淡烟晴日近重阳，整屐荒山野路长。世事是非同胶扰，人生今古一悲凉。望穷千里乾坤外，清绝小园松菊香。此日此时真可惜，西风催酿满林霜。
今年春色在山家，到处寻梅看落花。成趣园中乘日往，最高台上受风斜。棋声与我诗无尽，酒力因君兴未涯。拓落不知天蚤暮，更呼急管度芳华。
春到名园花下门，画梁迎燕落泥芹。海棠径暖红争艳，鱼藻波肥绿飐文。兴逸自怜真野老，醉归谁问故将军。一时觞咏留连处，更得清酬信不群。
古寺虚廊石壁阴，幽人高卧一窗深。绝胜移病听朝鼓，大似归田理素琴。棋酒定知交有味，轩裳得路可无心。何时下榻容吾语，共挹清风抵万金。
循除㶁㶁水长鸣，柏阁溪堂静处深。出处清朝为得路，卷舒黄卷足知音。鸡豚里社高人酒，风月山林野客吟。好在秋残一樽后，直须怀玉伴幽寻。
知道逍遥巷里居，彼时此地复何如。岂无草木稀人迹，那有尘埃污我书。将鹤清狂应望海，骑馿颠倒想临湖。他年好事流传去，又说徐公旧隠庐。
池上松龙长子孙，池东佳气抱天回。争高蚁垤峻不已，强聒蚊雷去复来。白笈囊空嫌薏苡，碧云旧路足苍苔。清溪无限春桃种，岂是刘郎一手栽。
泉石堂前四十秋，青山横北水西流。萧萧木叶下高树，寂寂河梁浮小舟。喜有诗人寻胜迹，可无闲客共清游。翛然更占南屏曲，应待我来盟白鸥。
孝哉有子作斯堂，孺慕终身信不忘。橘熟可能怀陆绩，枕凉无复扇黄香。庭闱深处空萱盛，门户高时合桂芳。退傅之诗人所敬，从今名字表江乡。
年来有味是琴书，喜见新园更结庐。万事从教无造物，一身终是在寰区。贤愚衮衮多前古，富贵纷纷满后车。倒著接䍠扶杖去，从公秋水看清渠。
一邱一壑本同然，老去心情懒问禅。野外江山天转大，秋深风露月还圆。栽花种柳无余日，问舍求田有尽年。只恐功名相逼逐，未容着意到闲边。
旧家庭院新栽竹，却忆本闲南渡初。生聚百年推甲族，流传四世尚同居。清风不负堂前燕，长日犹堆案上书。根本既深枝叶在，时时培土莫轻锄。
楚山突兀起危亭，消得登临醉复醒。云锦地连无俗客，玉真天与集仙灵。烟霞明灭心逾远，松竹回环眼自青。何日主人同胜赏，小舟波上待重经。
白云夜伴岩扉宿，虚籁幽幽意自春。回首驱驰因薄宦，平生萧散本闲人。风摧老木岚光静，霜逼早梅天气新。眼底明朝更清绝，便成西去也逡巡。
云薄湖山入暮天，近看容淡远苍然。秋生旷暮时藏日，野外荒寒更起烟。柳下不知多少屋，苇间惟听往来船。今年情味诗全减，只合灵虚唤水仙。
平生萧散喜登临，秋入溪山处处清。访古人传裴相国，寻诗我忆谢宣城。风回万木新霜净，云薄长空夕照明。更向僧窗闲徙倚，一樽谈笑为君倾。
石磴阴阴长薜萝，断崖飞练泻鸣波。雨收林麓翠光合，云净峰峦爽气多。万事身心毋固必，此时诗句欲如何。萧然便合归林去，已办犁鉏著钓蓑。
风沙跋马度平原，眼底光阴几换年。霜气挟寒涵落日，云容薄暮带孤烟。经行野寺寻诗和，邂逅残僧把茗煎。束缚一官真自笑，可无清兴解鞍眠。
水西佳处为停车，不待丹青写作图。高下是山非甚远，回还随路未嫌迂。留连把盏欢才洽，迤逦支筇句不无。天地之间是闲客，也须容我醉歌呼。
一代文鸣能几人，要须终古景长新。我来盘礴古洲晚，君亦为开三径春。山远地平知得句，林疏花近有闲身。兹游颇快生双眼，相赏暂时情转亲。
轻圆初泛水池荷，承露翻风不厌多。平旦气清舞蝶叶，午天人静戏鱼波。采莲他日当寻曲，梦草前时亦可歌。安得镜湖三百里，酒船回棹谪仙过。
驱馿拽马趁初凉，棹了南齐上近庄。稚子偶携宁有谓，经生相谑最难量。酒因莲藕醉言泻，鸡配黄籼馌彼忙。多少壮心收不起，又撑小艇入长塘。
行到东家岩桂乡，花房浓密树身长。风行黄落留云影，雨出青空漏日光。已分角巾欹处折，未饶藜杖静中忙。山林寂寂归高隠，水石迢迢出远荒。
撩乱蒙笼黯淡中，海棠收叶尚藏红。燕支肯负匀妆浅，翡翠何贪剪刻工。酒病未苏还懊恼，春愁才解易怔忡。流芳催得年华老，又见啼鶑转小丛。
年年常得醉君家，今日红梅正着花。点注初非桃有艳，横斜宁与李争华。依然竹外并林下，况复山颠与水涯。步绕孤根香更在，高怀无惜共流霞。
暗香疏影入深杯，人怪新妆不是梅。祇恐冰清惊俗眼，故移酒晕入花腮。兰生林处元同臭，杏满园时肯乱陪。迟日艳阳天气里，有欢赢得倒金罍。
残雪余寒二月来，涧东犹是欲开梅。夕阳影澹初寻句，流水声清更把杯。取友唤邻相领略，破荒择胜独徘徊。谁能折向南枝醉，一阵繁香扑麝煤。
虽只霜浓春自浓，野梅无处不为容。半依古渡迷芳草，独与荒山对老松。绰约花房宜戏蝶，崔嵬枝干若游龙。角巾一幅支筇久，不觉烟中有寺钟。
雨边烟际总凄凄，已对灵山更玉溪。尽日凝情临野渡，几回乘兴步荒蹊。点红嫩蘂休攀折，带白新花费品题。多少岁寒孤绝处，空斋终夜听猿啼。
今年全未作梅诗，与向花边浪品题。不分雪霜摧剥尽，尚须天日照临之。静看冷蘂无人会，闲绕孤根只自知。犹有幽禽解鸣舞，为予酬酢殆移时。
肯同桃李强搀春，自占空山野水滨。老气却因高树得，清姿不待数花新。本来澹泊难从俗，纵入纷华亦绝尘。最爱夜深霜重处，冷风吹起月精神。
山间梅已十分开，只欠襟怀与酒杯。细玩芳条珠错落，远迷高树雪培堆。喧迎晓日艳争发，寒度晚风香自来。安得幽人同一醉，长吟花底重徘徊。
繁花高树最宜晴，细雨横枝亦奈阴。色薄半开都有态，香浓初谢转伤情。水边却恨无多子，山嘴尤怜太瘦生。驿使折来春信早，单于吹罢角声清。
腊后春归草木初，谁知芳树绕吾庐。风前有恨香仍远，月下无人影自虚。可是酒杯能慰藉，尚须诗句与消除。西湖东阁今何似，愁绝飞花过眼疏。
踏雪寻梅浅浅山，酒醺诗恼肯从还。推敲忽在人烟外，酬酢更逢篱落间。迫晚昏寒乘野逸，爱香凌乱任宽闲。素衣尘土今如许，花底空窥豹一斑。
小园春早喜梅开，烟敛风回月色来。香细静知宜竹树，影孤清与散莓苔。幽幽山嘴疏钟韵，耿耿楼头画角哀。自笑年年被花恼，十分情味为衔杯。
春雨梅花湿小园，断桥流影动黄昏。人家节近多留话，故旧闲中或置樽。落落雁飞知隔浦，荒荒犬吠是前村。市廛只在烟林外，但恐溪添野水浑。
涧谷闲人与探梅，小楼红蘂万枝开。临风便合寻吟笔，尽夜翻劳置酒杯。郡将倅车将欲至，治台莲幕不能来。官忙自是无穷事，且对弦歌言偃哉。
晴日禅台一树梅，似愁非怨向人开。地销腊雪扶疏起，天近春云婀娜来。立尽竹根空浩荡，坐移山顶更徘徊。凌风却月诗何在，全藉清香发酒杯。
探梅山路一杯亭，日澹风微远霭生。莫问古来寻古话，只知春近赏春情。几枝冷蕊吟方见，一点疏花画不成。我挟两儿同二友，老年酒外更何营。
点检山前梅蕊痕，花虽未放已销魂。纵饶老干摧幽谷，也胜繁华倚市门。冷落不成欺岁晚，阳和且可待春温。清香一喷红梢满，却月凌风未易论。
霜余晴后探梅天，村岸山蹊接野田。时见樵夫能指点，旋寻僧子或留连。所携酒榼无多尔，其就诗篇亦偶然。一两枝横三四蕊，最风情处带轻烟。
照眼花枝是蜡梅，香传小树为谁开。弄阴欲雪山长暝，破晓终风水漫洄。鸟语春声喧复静，鸿飞寒影去还来。数间败屋浮桥外，何故无吟不举杯。
桂树丛生花发时，雨垂风约更相宜。休将睡眼寻常看，漫说吟情未易知。我岂东西思领会，君应彼此较襟期。冠秋轩与山堂近，红玉香消翡翠卮。
窗静明灯看木樨，秋声吹雨欲凄凄。余凉倍觉花撩乱，尽夜尤宜叶整齐。瓶浸冷香书案小，座围幽艳屋山低。从容茶果归来处，桥踏涧云迷断蹊。
雨湿芙蓉绿映红，池塘秋净晚蒙蒙。水痕已下归苹浅，岚气初寒入树空。僧寺半依山路外，人家多在郡城中。一桥隔断溪南景，天以闲窗付秃翁。
花如素馨微较密，叶似杨梅团且长。石竹染成鱼尾色，辛夷吹得麝脐香。移根雅入芝兰室，得种迥非桃李场。小槛平林暗芳草，一轩轻露湿朝阳。
便觉风和满县新，一枝欺雪长精神。东皇不肯群芳谢，南国先回百里春。檐外早梅犹隠约，篱边残菊已纷纶。河阳善政催花发，如见霓裳舞太真。
老眼相望肯作疏，来禽仍与好诗俱。清新更觉珠玑满，甘脆还知草木区。此道在公谁复有，一官希世我如无。两峰赵叟尤堪笑，绝口轻肥只自癯。
手种来禽已可嘉，纷然凡木正芳华。人间那有黄金蘂，天上生成红玉花。却怪风流迷野路，也如富贵在山家。病余杯酒浑无绪，空撚吟髭到日斜。
郴阳犹记苏耽井，书后空题应物诗。屋角数枝垂熟日，人家同饮过来时。清霜尤美还经眼，噀雾微酸不上眉。竹院未饶仙老胜，洞庭何似玉溪湄。
雨收余润散晴皋，岸曲篱前首重搔。不恨孤花春后少，最怜疏笋夜来高。市声隔水销尘滓，鸟影空山落羽毛。物外幽人元未减，自量闲品颇清豪。
寒窗曙色听鸣鸦，檐外梅梢苦未花。冉冉青山风落木，凄凄碧涧水流沙。相逢客子两三辈，指点比邻四五家。自是幽栖有余味，又凭浊酒兴无涯。
祝融紫盖潇湘水，已是离骚更著秋。仕宦有时还潦倒，人生何地不周游。久持庾节身长健，才乏奚囊意必遒。我老重加交旧少，望余风叶冷啾啾。
相望海棠思故人，最高台是北城𬮱。看来先自花饶笑，兴到从他酒入唇。语燕既归惊作社，盟鸥何在且行春。妙年秀发如君少，桃李纷纷只世尘。
中秋天气桂花发，正尔商量一首诗。忽喜得书开复看，相思如梦见还疑。偶然写句封题去，何用成篇和答为。佳处因君又重赋，月明叶落满庭垂。
稻田陂水菊花天，新筑轩窗醉酒边。情味故人如昨日，襟期闲客又今年。沉思节序俱同梦，賸赏风光甚欲仙。屋上青山展图画，雁翻秋影下平川。
俛仰之间又一年，旧游新话两茫然。惊心会聚初何所，满意飞腾不在边。眇眇桃宫聊记取，峩峩芸阁久回旋。岁寒玉雪清冰地，才著纤尘是市廛。
长洲茂苑关门睡，忘却蓬山梦里游。尔雅一生无浊见，离骚千古有清愁。涝田检放难终岁，寒事经营易得秋。欲寄潜鳞寻过翼，望穷云海复悠悠。
隔河城里扑京尘，占得僧窗景自新。酒泛椒花知逼岁，瓶簪梅蘂欲争春。乾坤可是无闲客，湖海元非有旅人。老去壮心空不已，雪花垂地雨尤真。
涟漪清浸碧崔嵬，玉水灵山夕照开。陶令风流非偶尔，孟嘉嘲笑亦何哉。偶因别乘闲吹帽，想复同僚正举杯。去岁相从最为乐，黄花明日又徘徊。
书林猿鹤依然好，风月飞翔正啸啼。下榻留连又家塾，舆篮来往几芳蹊。但知旧隠依清樾，想见新班照紫泥。小醉微吟因一寄，斯民寿域待公跻。
瓮𥬠初熟二螯肥，空水生寒脱叶稀。北阙既尝縻爵服，西畴但且理牛衣。由来意气多忘老，到底功名却欠归。冰玉故人真耐久，湖山相望翠烟霏。
丽泽之风又一传，可堪诸老久沉泉。逢人尽道能尊事，逐物那知不变迁。邦邑祠堂应自若，朝家恤典为谁然。相思相见还相别，难弟难兄更着鞭。
长安一片雪冬深，胜士骚人只苦吟。可是顿忘它日志，也非深惜此时心。细看北阙吴山下，暗想西湖葛岭阴。搜到诗家难到处，掉头应不管寒侵。
夜凉月里话东征，倾耳呼猿洞水声。玉室金堂元避世，鲈鱼莼菜岂惩羹。举围个个三年试，云路家家万里程。在我能为古之制，裕陵图治重宗盟。
荐福碑前水满湖，芝山携酒看来无。老闲就养身须逸，岁晚逢时兴不辜。岸帻以来谁在座，课经而后自开炉。春稍迤逦梅须好，安得相从一笑呼。
仅得相从又隔州，梅边花信尚悠悠。苍茫有句虽能寄，黯淡无觞可奈搜。须信山林愁不密，岂云江海要横流。邴丹仕宦应聊尔，岁月空催人白头。
秦淮东畔得诗人，踏尽前朝陌上尘。寺外残阳见光宅，苑迷芳草忆临春。空余王气金陵古，犹带歌声玉树新。羸马倦童应独往，旧时明月恐伤神。
翠微秋影浪吟时，一片才情杜牧之。不望上天容此老，只忧无地著群儿。岁华荏苒疏音信，人事凄凉有别离。日暮江东云合处，小山丛桂是吾师。
清言犹可诵君诗，落在人间一任之。霜后钱塘寒自觉，腊前闽粤煖还宜。坐搔秃发苏残困，俯援长毫写旧思。二雅以还情义短，陇梅欲寄未开枝。
夜深踏月过章邱，树影吹凉满地流。不觉身从城市到，以为人共广寒游。数家小屋全然静，一点浮云也自收。天下中秋谁有比，归来清梦尚悠悠。
谁云遣兴莫过诗，诗到清愁只自知。老去山林能几许，近来香火复奚为。随身作务何须较，脱手成文不费辞。宿觉庵高飞梦到，一春花柳更无私。
金仙寺下章泉水，幽讨荒寻梦亦清。半世奉祠非禄隠，穷年稽古只书生。深居肯以它人重，懒出应于外物轻。好是二徐来问学，更欣同姓得诗声。
重阳未见黄花发，满眼青山如故人。且把长言索佳句，应搔短发任闲身。篱边千载陶元亮，谷口今时郑子真。屈指交游久零落，勿云情异与心亲。
不到前村五六年，春帆便合上溪船。桃花浪暖鱼初出，燕子风轻柳欲眠。海内知名今有几，古来是事总如然。茶山衣钵分明在，相望闲吟寄谪仙。
闽粤榕青蕉子红，年光当付酒杯中。推愁顾此欢无策，作兴从渠醉有功。犴狱赞台居上幕，藩方连帅近元戎。雨岩风雪应回首，我老穷山更忆公。
正始之风固寂寥，茶山犹有半村高。静观世变慵招隠，闲赋诗章定广骚。深信老怀能自适，遥知好事不常遭。秋来醉拥残书卧，鼻鼾吹红气转豪。
章丘死矣章泉老，经月何为不寄诗。世事易教闲里过，古心难以众人知。莫因开径思来往，只合深居叹别离。矗矗灵山终不变，芜城吹角暮云垂。
白莲庵下犂春屋，正是吴山大隠坊。一任车尘飞不到，半生诗卷独难忘。眼明贵近清樽富，心折交游秃鬓凉。十里芰荷湖水外，海涛秋浪更茫洋。
尽有溪山尽可闲，竹符英节几年间。竟归问舍应游泳，将老择乡谁往还。独笑阔疏诚易久，皆云高远愈难攀。东风又绿天涯草，百事何劳一破颜。
宿觉庵高何处山，松风江月几人闲。可曾着眼力耕外，也且游心研滴间。春冷种花开较少，年饥求饱食犹艰。浙东浑是江南尔，一崦一重还一湾。
梅花开尽冬亦尽，雪后春来犹苦寒。年事其谁无老境，时情徒自有儒冠。林虚磴道归深谷，塘决沟流起素湍。鹰掠晚风鸦泊雾，一轩苔竹且加餐。
病余无绪可从容，健羡人能下上同。秋冷芙蓉才弄日，晴烘岩桂又吹风。枯荣车马留还去，喧寂壶觞散复空。老意苦心徒漫与，玉溪云薄有来鸿。
满架葡萄绕屋莲，久斋深静想依然。地无鸡犬身逾逸，池有龟鱼意自便。客不来时风雨过，我无营处水浮烟。短篱之外皆城市，那许飞尘到简编。
且把闲诗寄故人，岭梅冬近一枝新。望穷海外应身健，心折江东入梦频。我道词章非醉墨，谁思勋业是知津。因风远讯弦歌客，好对孤芳说隠沦。
最来谁作送行诗，山叠昭亭水宛溪。蜡屐定须同探赏，锦囊赢得是提携。索居野外薰风起，回望天涯落日低。往事旧游空太息，老身今已分扶犂。
夔子遥遥古信州，向来怀玉得贤侯。江湖烟树开方面，巴峡楼台占上头。掌握机权因世故，心思隠膜为民忧。儒家共仰丁宽易，老手官还侍冕旒。
宦尘偷眼望孤山，几个吟人得往还。德久尧章前次是，晋仙铦朴后来间。大都寿夭元无定，只这衰荣甚等闲。说与一犂春雨谢，离忧江上已苍颜。
逍遥阁上老弥明，不染京华只自清。脚底湖山难间隔，眼前朝市易纷争。巽岩耆旧交游契，丽泽渊源正大情。白发长身无恙不，冷泉天竺听秋声。
一自春风龙井游，遁庵僧寺最清幽。山行步稳同飞盖，水际望穷时渡舟。但觉眼前多逸兴，岂知别后有深愁。霜天邂逅武夷路，黄叶满川空白头。
儿时闻说卞山翁，宗主文章翰墨功。今日园林应自好，当年冠盖定谁同。独惊再世登门旧，共喜重孙有祖风。收拾世科归相业，老怀何幸复相从。
从来人物数江西，地占庐陵盛一时。细说交游皆我敬，岂期邂逅得君知。金堂玉室欣同集，雁塔龙头合共期。文采珊瑚才器远，老怀风味为哦诗。
雨收晴色弄云阴，昨日鹅湖山下行。四世交游嗟旧好，两人相与缔新盟。闲身终岁悠悠过，华发经春种种生。矫首武夷山六曲，安仁有酒定同倾。
人间臭味易相寻，谁复诗骚着意深。自古高吟唯洛下，一时胜事说山阴。闲看禅月台前水，笑倚灵山阁外林。安得朱弦与疏越，与君三叹有遗音。
两龚二阮古来希，古月之家喜得之。邂逅数年成契阔，因仍几日复追随。有诗有酒须人胜，无命无才亦我宜。华发苍颜胜强健，霜清山影雁参差。
春风花下一杯酒，潇洒玉溪溪上头。醉里只知倾意气，别来谁识诉忧愁。霸王城畔看遗迹，归雁亭边忆胜游。他日相逢更何许，夜深灯火记绸缪。
休论南渡恐伤神，岁月推迁少此人。已解捐躯言国事，可能忘命扫边尘。贾生痛哭初何意，壮士长歌岂隠沦。我在玉溪徒自老，杜门今度几秋春。
浮家泛宅玉溪边，小泊茶楼又过年。山郡野花共酒盏，天街官柳望吟篇。平吞余子价可待，倾倒诸公誉正延。日复故疆须老手，步归青琐伴金蝉。
寻常尽月无人问，邂逅今朝有客留。酒到醉深才得味，诗因吟好却生愁。夕阳倒射乱云合，浅水未干飘叶浮。挥手薰风只如此，角声孤起在城楼。
玉溪夜饮十年时，月底群山翠作围。尽吸烟霞归酒盏，但知风露着人衣。飘零如我空攀桂，邂逅从公合采薇。南北两峰元自好，长安城里暗尘飞。
少回余刃到琴歌，便觉民生政以和。抚字自然成讼简，丰登元不为苗多。溪山有暇乘轩出，僚友常时载酒过。我亦久为疏散客，与君吟啸欲如何。
行遍山巅与水涯，南游何地说中华。故人又见君三世，薄宦休论我一家。邂逅熏香因把酒，从容附火试煎茶。典刑文显谁能信，搔首疏梅看雪花。
春风苑路百花枝，犹记青袍上第时。喜事为君尝把酒，交情虽我亦哦诗。传礲梅畔看新筑，鹫岭松间觅旧题。别后相逢乃如此，人生难得是襟期。
再世论交意已亲，会逢还在葛谿滨。同流要是泾随渭，绝俗何殊玉与珉。落珮倒冠谁避地，垂绅搢笏自知津。下言只有长相忆，乳燕鸣鸠又晚春。
夕阳门外是南斋，望断山颠与水涯。晓去挟书虽雅放，晏归不饮也谈谐。新池喜种莲当户，旧迳慵锄草没阶。约绰郊居遂初赋，只消黄帽与青鞋。
风花烟草满春山，五载相望各掩关。奋迅词场君未艾，栖迟田里我长闲。升沉交旧今多少，中外亲知昔往还。随俗何如绝流俗，几回吟醉睡其间。
涧谷春前已见梅，爱闲能有几人来。香收冷蘂依篁竹，影落孤根琐翠苔。吟动敢因呈和句，酒阑犹记得邻杯。谪仙今在黄堂里，还许寻芳使醉陪。
窗外湘山雪正奇，不知曾费几篇诗。我穷正堕京城日，公达宜居台省时。春近定须归柳叶，腊残应弗问梅枝。他年拂袖岷峨去，好话江东有客思。
雨岩只在博山隈，往往能令俗驾回。挈杖失从贤者去，住庵应喜谪仙来。中林卧壑先藏野，盘石鸣泉上有梅。蚤夕金华鹿田寺，斯游重省又遐哉。
节物推迁还献岁，纷纷如看雾中花。春盘又见菜纤手，腊酒已倾饧胶牙。山野寄吟宁漫与，禁林有和实惊嗟。韦苏州集多酬唱，亦有州民钓客家。
曾得清诗和吾句，江山吴楚每相望。垂头白发萧萧短，到眼青春苒苒长。万里御风游汗漫，一歌此日对沧浪。不须更把论文酒，今是前非枉断肠。
雪片才飞冬已深，诗家何在索沉吟。轩裳纵好从他意，笔砚虽荒尚此心。细拨炉灰空自处，缓回溪棹合相寻。腊前年后梅多少，愁绝孤山处士林。
三畏堂中一老人，青编黄卷养精神。孜孜为善学时习，兀兀穷年德日新。常以路遥难请益，且于坐下得亲仁。渊哉和靖相传处，多少声名耸搢绅。
白发垂垂访故人，从渠今昔话头新。留连樽酒空搔首，点定书文且放身。见说得泉寻窈窕，每经来路喜嶙峋。谁知赤叶青林外，又见梅花是小春。
九年不见新诗句，闻过名山得胜游。步转高寒灊岳耸，眼明横绝大江流。留连朔雪僧窗夜，邂逅西风客舍秋。当使胸襟更陶写，乘时谈笑上瀛洲。
谪仙曾昔冠词场，一笑岩花满意芳。月里直攀蟾桂种，风前常惹御炉香。从他凡艳倾城色，本自高名观国光。少为清秋试题品，五云归路鹤天长。
弭节高溪又一年，功名终古画凌烟。经筵星拱云霄上，言路风行雨露边。早达未应真勇退，晚成当不负胪传。丛生桂处秋光好，磅礴闲心且醉眠。
乘流遇坎过饶阳，不见长安且惜芳。酒到此时瓶欲罄，诗来明月韵偏彊。无端醉里乾坤大，有底吟边岁月忙。一笑渔樵与争席，春风何事不彷徉。
一再相逢把酒杯，老年怀抱为君开。溪山有味还飞雪，草木何心欲放梅。共喜醉言方缱绻，又愁别后已徘徊。且论访戴成奇事，莫失扁舟我往来。
梅花时节大关情，可若山村水馆生。取乐未应须酒饮，忘言终不欠诗成。合污尺寸多翻覆，废道毫芒即重轻。季考月书开榜后，思君官满又将行。
赤城霞抱玉麒麟，祖业传芳信有人。占得伦魁到名第，会将经济取通津。我归邂逅情如旧，君去相思话更新。燕麦风摇梅熟雨，为吟初度纪佳辰。
二年清节照冰溪，一笑屏星兴懒题。五月诞辰宜熟醉，九关云路岂难跻。家传学行元无恙，世济声华信可稽。邂逅从容何以祝，寸田尺宅理刀圭。
看儿遥宦离吾身，吏在廉平稳问津。积世衣冠当报国，随时禄秩莫忧贫。周旋同列防猜忌，出入其间节怒嗔。满眼江湖是三峡，堂堂祖业有偏亲。
信城居士扬今古，老大驰声更不群。只是阴阳与流转，便能贵贱合知闻。功名要以时难得，贤哲惟夫命亦分。好事劳君过山泽，因行为我看风云。
小楼经卷杂琴书，落架蒲桃影碧疏。施主去来多佛事，堂僧分散各清居。戏临米帖行吟后，困理茶铛出观初。门外满堤沽酒市，谁看金鲫旧池鱼。
一榻云居十七年，茶山香火了闲缘。随身竿木初无地，到手钤槌亦信天。唤起两贤谁种竹，来寻北郭我烹泉。尘尘刹刹众生浊，消得禅宗建法筵。
风霜江浙又穷冬，瓶锡飘然寺寺钟。爵服岂能三事衲，轩车多欠一枝筇。君先灵运当成佛，我比樊迟愿学农。想得禅家人不到，山门惟有白云封。
朝回日日晓鶑边，宝带春风蹙绣鞯。过眼任题红叶句，放怀应点白云篇。沉香亭北宁无地，群玉山头别有天。更向紫微垣内去，衣冠文物是真仙。
几年高隠占南池，得路荣观此一时。持节把麾今已了，握兰簪笔未为迟。暂来旧里欢迎侍，便立新班好论思。莫论山人在空谷，为公猿鹤伴参差。
二年人说戴江阴，五马常存万古心。肯以清朝为得路，岂开黄卷始知音。见闻杂陋由来久，音旨亲承请自今。时世适然多出处，达观钟鼎等山林。
九华风物想依然，一隔星霜近十年。方喜因依二天庇，又看归觐五云边。跄跄朝士推贤业，穆穆虚皇待奏篇。收取功名上台阁，人间谁不羡登仙。
往来试与护毡裘，淮水汤汤江水流。霜雪马头应北望，风烟舟尾且南游。皇华使节名方起，天宠廉车爵更优。翰墨场中真矍铄，壮怀能赋亦封侯。
雪里春风使者舟，万钉横带紫绮裘。王人自占诸侯上，汉使何妨绝塞游。铁瓮城头过京口，金山江外是扬州。宫桃御柳开时候，黄道归来拜冕旒。
富春山下好哦诗，访古怀贤亦自奇。孙祖墓荒犹巃嵸，严陵台在更沦漪。鲤庭徯次真为乐，凤阙趋朝信有期。一棹潮风解袢暑，石桥秋近足归思。
江西道院少回旋，蚤晚依然省部迁。教子既同分竹虎，传家元自冠金蝉。向来朝阙看飞珮，此去名藩好着鞭。八百洞开应一笑，游闲更与问黄仙。
篱边无菊可清尊，又见行人别我门。随意一杯非畅饮，徒知九日欲何言。寒烟淮塞干戈满，野路江村鸟雀喧。滕阁迥临云雨上，好依英簜说丘园。
白下长干亦旧游，十年重到喜依刘。幕中筹策无非事，江左衣冠有胜流。满路梅花春信动，一篙波影颂声浮。从来知己何难易，赢得荣名尚黑头。
准拟新凉共酒卮，溪山到处少清诗。何年结社得如此，比日登楼已可知。制邑且分莲幕去，鸣琴应负锦囊随。鹅湖石井青枫峡，又近渊明把菊时。
乾封摇落西风起，忽忆故人何处诗。白发居头空自笑，青山到眼望都疑。寻常莲幕知难近，邂逅弦歌岂易为。若见赵舒烦问讯，晚禾方得雨垂垂。
良天佳月共中秋，绿水青山一倚楼。今古情怀只如此，几多杯酒可销愁。得随撰杖平生愿，又向乾封数日留。湖海交游难定准，眼明烟鸟下沧洲。
莫忘前人食息间，好将禄养奉亲欢。愧予行浅无堪法，幸子时亨能效官。经纬家声元自好，栋梁门户各相看。西风喜送吴中去，年少加鞭信不难。
爱惜吾民为国忧，锱铢尺寸本征求。勿轻朱墨勾稽日，当重金缯讲解秋。奋起儒科多意气，养成人物转风流。竹林回首琴书地，猿啸鹤鸣山翠浮。
上饶有路达松阳，江浙邻封只异乡。几载玉峰超雾重，一朝苍岭惠云长。决科意气能相过，随世功名合自彊。高士不为何太甚，且稽丝粟恐民伤。
行色西风入帝城，新凉吹稻雨开晴。月明茅店五更梦，潮上溪船千里程。老觉依依人去住，闲思一一我经行。功名意气云霄路，冠剑锵然佩玉声。
经月红尘共小楼，西风吹梦绕湖流。文场两地还趋走，客路他乡有去留。壮日功名看辇路，老年心绪喜沧洲。北关门外一杯酒，潮水庙山滩上舟。
秋日烘林岩桂花，笋舆应过野人家。青山路口望乌石，绿水渡头行白沙。里社游从情最乐，弟兄团聚兴无涯。重阳天气君归去，賸醉芳尊咏物华。
邂逅薰风醉酒壶，秋声俄已到菰蒲。扁舟西笑游钟阜，攟载东还入镜湖。尚友更思狂客不，爱闲时过放翁无。壮心老矣诗情在，满眼云山道转孤。
进退非关我重轻，乡来何屡乞青城。西风又上蓬山去，指日须为政地行。卫霍功名思灭敌，成康时世欲持平。西湖之上烟波阔，回首能令眼倍明。
倾壶玉涧金波委，天地中间惜九秋。跬步往来空踯躅，何心出处试绸缪。柯山风叶无樵斧，湍石烟蓑有钓舟。鸿雁初飞吴越冷，震风堆雪卷潮头。
才得公来又见归，浙江弥眇越山微。岸花汀草依然是，官柳宫槐顿尔非。朝路往还从旧少，诗家识赏至今稀。西兴渡口斜晖里，尽好风帆桨棹飞。
富春山下赏花时，夜半潮生醉不知。人事变迁惊易老，岁华荏苒叹多奇。风声野树吹残叶，雪意江梅发好枝。且喜弹冠天上去，旧登临处为题诗。
薰风幕府上隆中，想见旌旗照日烽。绝塞江山元自若，故都京洛岂难通。古今只有时艰阻，贤否宁无志不同。羊陆规模亦深远，因言为我寄元戎。
送客逢花小棹飞，折来谁与岁寒期。老身不忍看千树，明眼须容荐一枝。意象春融知玩索，咏歌物妙想舒迟。孤高比玉人之德，公岂寻香逐色思。
江湖契阔四年别，涧谷经行五日留。扑扑落梅啼鸟换，离离荒草昔人愁。余寒漫自青山老，稍霁当同绿水游。不羡章泉能荐祢，却忻半隠得依刘。
便好槐庭听报麻，少迟江右建高牙。使华仕路应争羡，昼绣乡闾合共夸。别院笙歌开祖席，满城桃李正飞花。不知谁下陈蕃榻，且看儿童竹马遮。
暂著鹓行却建牙，此身何地不为家。闽山又作年时梦，吴会分明眼底花。舒卷壮怀公自笑，往来行李士争夸。棠阴应有邦人望，笳鼓西风拥帅华。
西湖浙右多佳士，为我春风各寄声。睡阁有闲当领略，癯庵因过试经行。终年离索非人事，它日相思不世情。更是吴王旧池馆，桃红李白草初生。
平生四海几过从，晚向闽山访海翁。又见稼轩趋召节，却随举子赴南宫。风云变态高情表，岁月侵寻醉眼中。可是龙川便真隠，乘时勋业尚须公。
得隽春风有世科，西湖花柳奈君何。会逢旧治经行久，相与陈人笑语多。快睹挥毫明礼乐，不须制锦更弦歌。开禧正以才经济，台阁中间要讲磨。
羽仪上合拱清班，天近红云咫尺间。礼集会朝驰北阙，祥开寿节颂南山。龙鸾鞭扇随分合，鹓鹭衣冠得往还。休沐定从湖寺去，人生谁不有忙闲。
日边护漕建台深，荣路长才入壮心。正是规恢要多士，须知汲引有知音。向来除夜尝同赋，此别何时复盍簪。好上鸳行参剑佩，为言风雪老山林。
三年制锦见能贤，秩满归来宝婺边。族阔是非无不尔，位高翻覆有如然。莫因别派妨随牒，且念前闻稳着鞭。北客相家今几许，堂堂忠献自凌烟。
青山吴越晚潮天，领客登临合醉眠。且抱风流寻酒盏，更移襟度入诗编。雁行未许归舟速，凤阙犹看使节旋。处士一星人物表，往来书剑本超然。
雪残沙软草芽肥，梅萼翻檐柳拂堤。山色翠连盘瓠石，水声清接武陵溪。要看抚字归谈笑，且与经行试品题。我亦钱塘江上去，书林猿鹤共凄凄。
清暑钱塘舶趠风，潮随帆影度空蒙。不妨放浪江山外，应笑驱驰朝市中。年少绿衣宜养志，时平黄卷合书功。南来桐树雕零甚，喜子清扬趣不同。
少劳吟笔赋催科，抚字心存政自和。莫道折杨无俗韵，要思于𫇭有奇歌。时秋凉冷遽如许，客子宦游将奈何。看即双凫候飞舄，清江江上一婆娑。
惜别经年事已非，悔于涂炭坐朝衣。放身沧海未为失，满目青山胡不归。零落交游难聚集，凄凉族绪易因依。有来少住为佳尔，老我逃虚甘息机。
苕溪秋碧卞峰浓，莼菜鲈鱼兴味中。制锦归来应自适，角巾行往与谁同。才华便合为时用，士论须知得誉隆。留取棠阴在岩邑，为公频到咏仁风。
涧头连雨水还平，岸草纵横日日生。过眼空林惟鸟影，惊心匝地转蛙声。病多止酒慵寻句，老矣焚香喜诵经。见说玉溪王别驾，二年官满又将行。
百年驻跸在东南，薄宦浮生士所谙。进退何心空自了，别离满眼我难堪。救时事业终须做，随世功名亦喜谈。命也奈何天咫尺，鸾台凤阁本潭潭。
淮山何处是蕲春，想见家林猿鹤新。合上烟霄输壮志，却分风月又闲身。极知归去无多日，细数交游有几人。江左夷吾谁得似，急乘温诏起经纶。
十年重入长安市，常把西林倒载人。少为弦歌看抚字，莫须杯酒话酸辛。三贤久觉两无有，千首何如一已真。秃发顾予皆老矣，朝家更化孰知津。
九华秀出明秋浦，暑雨吹凉树色新。弹压江山非俗辈，平分风月有诗人。经行古寺心情别，放步空村语笑亲。安得酒边看近作，白头青眼话鲈莼。
垂上甘泉玉笋班，又看均逸贺朱幡。当涂自是号名郡，近北还知出异恩。西望雪堂应坐啸，东连钟阜要蕃宣。名卿所至人皆仰，青镜从渠霜鬓繁。
经筵虽旧事犹新，似续中朝入荐绅。便赋泉山六百石，重光唐石八千春。从来力量非他意，到了工夫只此身。六月灵芝湖上寺，风凉相与洗车尘。
雨凉吹动木犀天，莫遣清愁棹酒船。独拥琴书去何处，又随符竹到穷边。区区事业皆身外，往往情怀只眼前。指点潇湘在图画，有诗无负好风烟。
看了三山白鹭洲，归来难老更何愁。弟兄旧隠家风在，子侄世科官业修。鱼计亭深云坞口，青毡堂迥水塘头。何时容我陪情话，华发清樽事事幽。
前时秋熟不能留，愧此常生间阔愁。见说长翁游隔郡，欣从重客到吾州。阿咸唁戚因迂步，诸友适来如合谋。居士闻斯须大笑，闲中离合等浮沤。
吴越青山日日潮，鱼龙出没浪花骄。乾坤莽荡盘今古，贤否交驰迫市朝。我有诗书心自得，人无风月意难消。三年尉满归天路，柳色争春梅未飘。
孤山梅与玉溪梅，溪上山根岁岁开。归到乡关须领略，相逢官路且裴徊。无非共醉穷冬景，其奈他吟处士来。篱落园林浮动处，定应回首我尘埃。
一帆风雨转吴头，家在稽山事事幽。小试鸣琴还满去，等闲结绶亦何求。政声赢得多推美，学力须知转好修。我与君心似相密，别离无计可消愁。
一棹拖篷过甬东，潮平波面夕阳红。极知我辈焚舟举，更喜君家制锦功。枫叶未残秋淡荡，桂花犹共月朦胧。相逢莫恨相离别，连璧应抟九万风。
浮生车马易西东，邂逅相看醉颊红。失喜却愁诗作祟，推愁犹喜酒书功。秋老水风吹浩荡，夜深山月照朦胧。年来墨客惊无几，四座当回正始风。
俯循常调到行都，薄宦犹烦五荐书。久历男邦虽不较，更临郡县待何如。春风吹鬓秦淮老，夏日移家越岭居。且以酒浇君磊块，相逢谁道故人疏。
玉石村前捧檄来，冰溪兰若小徘徊。因僧定可了禅悦，与俗何能辜雅怀。秋到山林风未脱，凉生𫄨绤雨须催。遥知有句曾吟不，想象章泉更乐哉。
城郭山林每相望，独醒那忍共春酲。眼前人事忙如戏，脚底花时过若惊。从宦索居良易与，新知故态岂难评。朅来数日还归去，隠地应多怨鹤迎。
骎骎得路又迁居，广厦夷涂不奈渠。贾岛并州虽客舍，陶潜栗里祇吾庐。推敲终久诚无恙，拣择须臾便有余。但愿朝回饱吃饭，时能唐突过黄初。
灵元一点结胎胞，识取阴阳气象交。具体无过干六画，施功全自震初爻。玉池金室归真境，紫府丹台近乐郊。更有些儿玄牝物，青城山顶约诛茅。
闲思羽客约诗人，觅遍幽窗到竹阴。天近地严扃宝笈，道通仙隠得清琴。因成行去凭虚望，不见归来何许寻。珍重同游先写句，薰风城市有山林。
分明共学要工夫，欲话离情一句无。肯把闲愁消日月，从教身世老江湖。晴云野岫明霜树，寒日平川湿露芜。去去杜门思益友，只今搔首更踟蹰。
眼底年华此一时，相逢意气得追随。清风朗月闲倾酒，流水高山漫赋诗。我已衰迟君莫问，君宜光大我深知。人间万事邯郸梦，海内交游不记谁。
连天风雪滞行舟，更为亲朋一日留。搜索新诗供大笑，旋沽浊酒洗离愁。江横水馆渔村静，山锁僧房茅舍幽。抖擞三年尘土梦，片帆西上玉溪头。
知君又尔去筠阳，山路穷冬正雪霜。华发相看俱老大，清言谁复共平章。梅花破暖开何处，枫叶凋寒落异乡。雁影翩翩鸥烱烱，惜无余地问行藏。
年时过我涧之南，寂寞宽闲所共堪。此道吾侪非自苦，人情物态是谁谙。灰心纵惜形容变，糊口犹图齿颊甘。且和湖边夕月句，老生无奈只常谈。
见说空堂舍盖公，秋深得雨庆时丰。唤回旧观十年外，聚集清流一座中。台映玉峰归独鹤，城依冰水下孤鸿。只消满把篱边菊，宾主风流意已通。
海内交游不数公，又吟名胜句何丰。锦囊忽到溪山下，绣段争看涧谷中。落拓自惊随野马，凄凉何止听宾鸿。高斋容我陪珠履，不信穷途有路通。
春闲有客伴遨头，应喜园亭处处幽。晴日暖风花影外，清歌妙舞酒船浮。牢笼好景开诗胆，爱惜流光入醉眸。珍重苏门两君子，至今人物尚同游。
别后连绵好句来，朗哦深视百千回。穷通身外庸何恨，生死人间信可哀。公既爱闲常隠几，我方疮楚未持杯。涧梅点点从教白，春到章泉花自催。
飞舞酰鸡只瓮天，何知老壮与穷坚。于今之世宜咸若，从古之贤定复然。荷尽菊残非一日，草深地僻几多年。吟窗明暗霜须雪，苟亦无言岂舍旃。
催景阴阳长短宵，天回星纪又玄枵。霜寒草野真无恶，雨湿禾场正不聊。薄晚固宜山色远，经冬犹未水痕销。私家一饱官何恤，寂寂闲中岁月飘。
香来桂树丛生处，招隠其如怀玉东。白发满头唯我独，清诗脱手几人同。影摇明净云间月，声滴幽微雨后风。秋以此花相劳苦，世涂谁拙又谁工。
故人北客今多少，但愿上下常相随。比时一出得聚首，此日独居还和诗。我家父祖不相见，君家兄弟诚所思。玉溪屈指已三世，霜风落叶吹疏篱。
既贫且病是今年，容貌音声亦变迁。纵起步趋终倦矣，讷于言语每颓然。秋凉颇似如人意，月好翻能搅我眠。试把闲情和佳句，瑞峰何处入章泉。
秋来风叶已纷披，景到怀人意可知。时泰果能同道泰，行危何必更身危。独怜水后浑休说，相与山间是寄诗。空眄庭柯又如许，彼陶终是得颜怡。
我圃虽荒亦有梅，云何也会待春回。寻香逐色从头数，弄蘂攀条着眼催。老境隙光真野马，新年律琯已飞灰。一枝千树俱能尔，莫负尊前得句来。
我圃虽荒亦有梅，相随酬唱谓何哉。须知流水孤村外，尽有清明风月来。幽艳肯因人意发，好花元是化工栽。几番立尽空行去，犹记西湖挈杖回。
交游零落旧同盟，望望章泉共此情。病后如斯犹得句，老来应不要知名。久于朝市闹中住，便合山林静处行。今岁雪多梅更好，巡檐宜与细逢迎。
看梅动是隔年期，僧寺逢花正此时。火拨白灰相对榻，酒倾清醥亦盈卮。幽幽寒事空如梦，历历闲情独寄诗。怜我倦游还薄宦，南枝和雪又纷披。
何处逢人可共杯，老来空觉岁时催。门前涂路无芳草，山里林园欲放梅。残雪未消经小至，繁霜犹冻待春回。好诗寄自章泉水，起我寒心一寸灰。
老觉浮生空地隔，时来犹幸得书题。梦思百里身长遁，语别经年意转凄。槐叶易风惊热恼，莲根少水厌涂泥。何当整履苍苔滑，啸竹高凉手重携。
叹息弥襟强拄撑，人间闲处且闲行。风光漫与酬诗债，岁月何堪说宦情。近脱市朝谁信我，久居荒野孰如兄。青青又满新成竹，相望章泉夜月明。
尽道庞公遗以安，笋林上番又成竿。几年手种要谁问，常日身闲只自看。墨妙席间殊不恶，茶甘林下莫留残。荒寻幽讨真空举，今世孤风世所难。
仅得从容亦素期，意消心惬恨来迟。相将里舍欢言酒，珍重家庭听说诗。落珮倒冠非所籍，毁车杀马尚何思。从来鹏鷃夔蚿耳，不怨人之有佚遗。
薄宦归来盍罢休，闲心终是爱吾州。高名又喜为澄观，素隠何妨得卧游。四海九州雕落尽，东邻西舍往来不。秋风山里相寻处，莫问人间有比周。
离群常恨不能佳，桂到秋深处处花。幽讨既寻泉水矣，傍搜岂忘月轩耶。翁留觞酌时煨栗，友为炉熏更作茶。不是襟期安得此，世间余事我何加。
多病登台畏独醒，荒园蘂菊尚青青。山中我友还新别，门外巾车亦始停。老去年年无以醉，诗来字字信斯馨。遥知隠地秋风急，坐对松寒数鹤翎。
九十里山宽两程，白云随步不辜行。石嵌塘水观鱼跃，土旷田塍放鹤鸣。兄弟留连因共集，儿孙问劳笑相迎。归家转觉深居简，强把柴门更拄撑。
山净泉甘草树香，书楹茶具酒壶觞。故家南渡衣冠少，前辈中原文献长。朝野从先终较别，衰荣到底未须忙。高风且作闲言会，时寄连篇复断章。
长日怀贤只坐驰，炎凉谁与世推移。贫生梦枕槐柯蚁，笑杀仙巢莲叶龟。萧瑟两峰吟和处，辛勤千里寄来时。风流是我身名事，付与刘郎歌竹枝。
老觉年光秋更好，人间从昔易纷纭。漫将诗酒供闲客，常喜山林对隠君。话到忘言清似水，思之何事懒于云。相逢得醉茱萸盏，一段高风信不群。
如君便合上鹓行，却爱湖边梅蘂香。尽把珠玑为妙手，谁疑铁石作刚肠。文园病减初何苦，金谷春归有底忙。我亦被花恼不彻，又因鼎脔得珍尝。
独酌梅花醉似泥，市尘何敢近园扉。孤香藉雨知幽眇，冷艳排风与世违。灯火丽谯新气象，琴尊高隠久光辉。隔江相望空华发，燕子将来雁欲归。
兴寄寥寥岂尚同，诗歌往往懒求工。从他汉魏曹刘上，尽尔齐梁沈谢中。百巧百穷无似我，一觞一咏有如公。今来古往能言者，多少焦琴爨下桐。
青青客舍付离骚，岁月峥嵘又一朝。不奈驱驰堕烟海，少迟盘礴对风潮。弹冠自笑平生拙，落笔谁容万景骄。秋入壮怀探禹穴，吴天回首越山遥。
日日鉏园净扫门，待寻幽草艺芳荪。秋花又满庭前树，浊酒闲开座上尊。新事任从千百变，旧交才得两三番。凄凉北客溪南住，有句长吟莫厌繁。
闲身襟抱为君开，山已高深水漫洄。趁得春时花下饮，犹思秋夜月中来。留连自觉太多事，潦倒相从更几回。诗到唱酬成宛转，悠悠今古复关怀。
玉石村船子欲归，相逢只合醉如泥。平生学识知何患，随世功名信不迷。浪饮未应愁剂量，放言宁复究端倪。象山经得堂之记，出处升沈惜此题。
春残物物尚堪书，捉笔寻诗独绕庐。不特唱酬浑老也，未知交往尽欢欤。怕将笑口荒忙合，欲待愁眉款曲舒。忽尔流风萍是絮，宜乎化气鼠为𫛪。
风流儒雅古难并，自昔从公意气倾。已觉好诗销永夜，正宜小阁快新晴。推琴置酒情何适，取帖披图论更精。当代如斯真可数，一潮烟棹我将行。
清都谁不愿居官，且是西湖最好山。此地固难常养病，他乡只可便求闲。苦无筋力追王贡，那有心机衒孔颜。秋入两峰明碧落，几多鹓鹭簇天关。
春阴漠漠晚来寒，欲写相思一字难。古锦诗囊无我佩，暗尘弦索尚谁弹。闲乘野逸神尤旺，静少牢愁梦亦安。好爵浮名能有几，人间翻覆自悲欢。
笑倒兴公赋遂初，便寻前话岂无余。春秋列国乘轩鹤，耆旧襄阳缩项鱼。腊日未除曾举酒，春正还始尚堪书。岭头梅萼归来晚，湖海谁人更得如。
孤山夏木已苍苍，更著岚光与水光。择胜轩窗尤有味，怀贤姓字转生香。湖阴涨雾归云静，海气吹风卷雨忙。恨不相从饫蔬食，细吟酬唱亦清凉。
风流二士真连璧，乃尔行春到涧滨。小坐纵谈前后事，推贤因数古今人。却思尊酒青灯夕，殊觉头颅白发新。得醉有闲诚可味，此情终不负吾身。
只宜乡党与州闾，天下英名不可居。奋迅临边虽似壮，差池退隠实非疏。纷纷虽满庸人见，历历难逃识者书。晚对匡山应自笑，却将心事赋兵车。
已接湖头笑语香，雨余又得句生凉。分明天意如人意，占尽山光与水光。朝市虚嚣还隔远，轩亭闲雅信深长。输君少袖弦歌手，此乐吾侪亦未央。
名胜相从餐菊英，楚骚情味是三生。会逢其适论奇字，进退之间付濯缨。览德凤凰非苟集，俟秋蟋蟀也须鸣。诞弥俾尔耆而艾，况复村酤煮芋羹。
一抹红桥卧水云，雨收风叶尚沾巾。开门觅句无余日，曲水流杯又浃旬。春事匆匆容易老，人情往往总输真。河阳县里花千树，犹记溪南寂寞滨。
萧然一叶下庭空，便觉风凉入袖中。糊口可能盂饭白，放身那羡带鞓红。江湖水满悲游子，城阙秋生醉秃翁。且剥鸿头对杯酌，翻云覆雨久来同。
与君莫放酒杯空，是事无过一笑中。衮衮细看谁眼白，休休赢得自颜红。世间爵服无归客，天下渔蓑有钓翁。饮罢不知今古异，酣然而睡且相同。
此话休嘲道学残，忧时当复寸心丹。扶沟在昔多遗绪，西伯于前实肇端。县邑岂皆椎剥甚，民农惟独抚摩宽。因公善治重拈起，侑坐谁图作美观。
凋零我亦鬓星星，旧墨新刊百念轻。诗案自应留笔研，书窗谁不对梅瓶。赵岐交契身俱老，李汉亲传眼独明。赢得泉溪春草绿，离离烟水照坟清。
绝俗寻幽岂好奇，章泉不信更何之。仁贤固曰能亲炙，交伴要之岂诡随。去泊玉田虽宿雨，回程冷水喜晴飔。那知更著张饶县，风雅还吟五字诗。
要底劳生醉即休，从他势利有包羞。秋高野外空环堵，月满城时定倚楼。平揖山光明绝𪩘，净摇谿影转沧洲。可怜儿辈知陶写，丝竹何如且茗瓯。
落尽篱前一树梅，海棠禁冷未全开。待晴自历郊原去，苦雨谁从涧壑来。近喜交游能好句，即须解后与深杯。佳人望断碧云合，九十日春余几哉。
涨云吹雨转轻雷，香草沿阶芍药开。正好青春乃奔走，只宜白日且徘徊。离怀未说人千里，抚事浑如水一杯。酒到多时诗定少，渭城绝唱复谁哉。
山人常抱白云眠，梦想云林竹树边。恨不一杯同卜夜，情知七字独吟天。由来里社无非旧，细数交游有是贤。茗事肯随人共煮，樵渔真足豁忧煎。
西风吹雨动云车，野水浮花绕屋除。得兴无过寻旧约，称心尤觉是闲居。市尘不到秋声早，树色初分夜气余。架上古书吾辈事，一襟清暑为踌躇。
竹窗寒夜雪宜听，涧道柴荆晓更扃。那得拥炉倾白堕，且为数息问黄宁。舆篮兴可知人胜，落纸诗尤见德馨。腊日寻常岂能尔，梅兄于我眼终青。
望断湖山湖水西，君来我亦醉如泥。只宜吏隠歌仍啸，莫问儿饥号与啼。巷仄人家随地转，庭空花草傍檐齐。楼高又倚秋风老，待把君诗处处题。
冷烟无计了愁端，花满湖阴百顷宽。渺邈家山身独老，周回园馆眼长寒。吹饧近市徒夸卖，上冢何人不鲜欢。空对海棠春睡足，数枝红湿露漙漙。
文献相传有父兄，山堂留得是诗情。果回富艳归清远，尽扫虚骄入正平。保社祇今难可继，赠言如昔信堪惊。汉阳历历晴川树，鹦鹉洲前黄鹤鸣。
团源深处有幽期，谁见壶林杜德机。曳履信知贫不病，采薇空论怨还非。前时解榻临风处，半夜呼杯踏月归。吟到菊花须再会，落霞孤鹜已秋飞。
叹息骚人不我违，常同醉酒把花枝。如今但得流传赋，已久都无唱和诗。瓯粤州闾临去日，永嘉乡井入朝时。相思屈指秋鸿近，空使挥弦目送知。
海内师门复几人，书来善诱意循循。休论用舍与斯世，试较仙凡隔彼尘。是道渊渊书自若，相传本本话常新。三山想像陈黄学，五马归来各素贫。
狂澜正倒筑新斋，回我家声属雅怀。想到渊源深彻底，窥从涯涘溜浮阶。舜文正道须身见，佛老他岐定力排。今古沈浮几多少，滔滔应不与之偕。
梅花腊后与春前，爆竹声中更恍然。来往南山惊渐老，唱酬东郭信能贤。风流往事高情外，雅淡新知醉眼边。尽日论文君慷慨，因时写物我缠绵。
闲却身心堕一偏，从渠佳月更凉天。每思君子宜看竹，设道宜男谁戴萱。寂寂故乡通德里，悠悠往行孝廉船。江南过夏多梅雨，赋就郊居空放言。
雨烟埋却面前山，怅望高吟祇自看。既以酒壶相煖热，更因墨帖破荒寒。谁家篱落梅千点，到处园林竹数竿。不是故人心事在，也随尘虑失幽欢。
检点归装有句无，一楼晴日照阶除。提瓶洗盏犹堪醉，破研摇毫亦可书。江水东流挟湖海，家山西上接匡庐。轩然握手春风里，刎颈从来笑耳余。
霜风岁暮正深幽，喜见才华誉甚休。古者重交多管鲍，今之能赋少应刘。枯荣到底俱尘网，起灭由来付海沤。拨尽寒炉既相觅，恨无肥马共轻裘。
省事遥知多杜门，拥炉寻睡定温温。年来尚喜常同赋，日近还当不复言。略去便回须管学，可行时止是丘园。雪寒江浅潮头小，舟到泉溪春已暄。
眼中林密更山深，昧昧从前直至今。且与儿童夸好节，岂无交友话闲心。繁霜似雪空疑画，尽日移时肯废吟。欢喜有诗余半隠，遍游朝市却山林。
诗寄同僚意有余，清朝犹有此差除。悠悠道室仍祠庙，衮衮金坡尽石渠。会弁假饶方寸地，折铛消得斗升储。要之因任荣堂帖，员外空餐独愧予。
水断浮梁地愈偏，山人不记艾花天。深林碍屋犹多竹，积翠满庭无复萱。蒸溽既难寻笔砚，荒凉岂易饮觥船。不因别乘离骚句，那得斯时有是言。
违离伯氏五年矣，又得春风一纸书。老去光阴非旧比，闲中滋味是真如。鸣琴且喜身无恙，著句遥知兴有余。梦绕齐山堤上路，万花飞树绿扶疏。
试吏齐山敢作难，相看风雪去途殚。客情已觉自无绪，子职不知谁问安。亲老岂禁成远别，我思只合且团栾。三年愿得各强健，赢得归来满室欢。
风雨空山可奈何，门前寒港水增波。君多亲戚定欢宴，我乏从游徒浩歌。岁晚一身知又老，年来三友仅相过。章泉超在百里外，应自打乖安乐窝。
半世交游独有君，春风桃李满溪𣸣。数杯别酒同舟去，一种离情两路分。从昔早衰陶靖节，只今多病沈休文。浮名绊此身何用，醉眼晴空霭霭云。
雅怀何地不为春，弭节临川亦载欣。万事悠悠俱昨梦，一身落落掩前闻。山焚玉石何难辨，水杂淄渑未易分。喜见故家新筑就，试看灵谷赋烟云。
髣髴风流转小车，洛中情味尚谁家。江湖水满无飞雁，城郭春深有乱鸦。且自山间更林下，从渠地角是天涯。不因胜事那能此，一色红红白白花。
青春深处见挥弦，吟到情时恨更牵。旧话相逢真梦尔，故人独觉倍依然。谷城大雅空三叹，云谷斯文已百年。珍重散庵因一笑，鬓丝禅榻羡同眠。
章水泉头春雨晴，寻幽都骑眼须明。固知地胜因人重，要是村深少客行。饮散轩窗虽寂寞，归余草树亦敷荣。清风洗尽尘间俗，忻慕谁云只晏婴。
相从湖海逢元日，且与清吟作好春。病起喜能闲散步，客中翻得静怡神。寒侵是处梅枝晚，雪洗四边山色真。信道吾生有余味，一瓢归去久甘贫。
岁岁春深上冢时，担头挑酒纸钱垂。横铺嫩草松间出，乱点繁花水面吹。扶幼不知今潦倒，悼亡应叹昔追随。夕阳雨后归来路，杜宇声频落燕泥。
三年寒食在天涯，老觉心情不为花。细雨随风初语燕，乱云藏日欲归鸦。无才圣世空狂望，有命王城莫苦嗟。南北两山青草遍，故园疑并野人家。
寒食同为异乡客，欲寻杯酒话花时。岂无它可倾三盏，那有闲能把一枝。衮衮市朝徒势隔，荒荒湖海付心知。牡丹天气金笺在，华发居头且送诗。
风流天上张公子，又得清樽聚一堂。眇眇高人怀栗里，悠悠佳梦付巫阳。休论明月黄花曲，共约春时曲水觞。小醉醒来我何有，荒亭秋竹漫苍筤。
年时我亦治行装，曾寄闲葩两种香。一别人犹得相见，再来花更不能忘。春风披拂依依紫，秋露凄迷冉冉黄。深巷逍遥昔居此，骚吟先后味何长。
君游城市却山林，与我秋晴一日行。来坐村庵天欲暮，归从野寺月还明。时寻小榼倾残酒，更觅寒花嗅落英。此意相从信无几，绝怜风度各诗成。
云车在望已多阴，想见东皇识此心。城阙步虚环珮冷，田庐望岁桔槹深。天高地下群龙起，雷动风行万马骎。午夜宝章昭格处，愿言三日便为霖。
蚕麦登时天气晴，农田水利复关情。才看令尹灵祠祷，喜见闾阎甘雨倾。宣境飞蝗犹猛虎，淮壖小丑致饥氓。经从治国吾何幸，一枕新凉更解酲。
世间何处不埃尘，百巧争如付一真。固蒂深根元属我，随波逐浪也由人。狂风骤雨时常有，野草闲花日逐新。安得雪堂老居士，同歌江上一犁春。
朔风吹起雪成团，东阜知谁可岁寒。饭了行吟应杖屦，客来因酒置杯盘。弹冠结绶人皆易，问舍求田我亦难。安得相从话畴昔，但寻幽事博轻安。
惜此郊原一日春，高山山下葛溪滨。声传远树知樵斧，影落横波识钓轮。步稳折花空到眼，兴阑啼鸟更藏身。与君扶路乘残酒，清夜醒来梦亦新。
遥遥石鼓是衡阳，想见山长水更长。世道只知天广大，文章徒与日争光。飘零交友难重数，偪塞闲愁懒寄将。谁复泛莲依簜节，好扶时运际明昌。
登山临水本何为，又近橙黄橘绿时。固是秋来多兴尔，岂非月上一中之。卧碑野处台前字，断壁山民阁上诗。今古风流要人物，可容吟啸不伸眉。
秋风还起白云吹，草木悲哉亦变衰。但觉乾坤闲外阔，未应日月闹中迟。丰凶处处思逢岁，穷达人人欲偶时。何似村居诗遣兴，柴门野老岸前篱。
吾庐秋树正萧疏，且尔依山带郭居。愁与世违空泥饮，苦无诗和也抄书。意行谩曳双穿履，身懒常摇一败舆。此外并皆闲骨董，几曾妄想待何如。
争名争利路应填，幽步须容我折旋。一种空门心了义，八般奇语坐忘篇。秋来野菊开金餠，春去闲花落翠钿。扫尽喧卑稀客到，只闻猿鹤地尤偏。
往来西舍复东邻，风约微岚雨敛尘。尽说世间多显者，岂知山里少闲人。路逢僧道非无累，家近渔樵定可亲。贫贱难居贵难守，任其商利与言缗。
儒人从昔价连城，籍籍纷纷可浪评。力政既经秦六国，陈言多笑鲁诸生。怨缠楚些情何极，秋绝商歌意未明。村晚忽惊黄叶坠，又当寻取白鸥盟。
牵牛花压小垣墙，落水澄江更草堂。北客任天为世界，南游何地不家乡。一官漫有萧朱绶，百计浑无陆贾装。案上堆书真可老，细哦清白洗肝肠。
壮心空使鬓先华，寂寂霜前水见沙。功尽醉乡元命世，名书文府且成家。越裳未可轻秦缶，羌笛何知咽塞笳。老觉悲秋甚无谓，是非愚智不须嗟。
冷淡秋光画不成，闲身赢得醉而醒。水声自与月俱白，山势常知云更青。广大高明人孰辩，艰难险阻世曾经。著书固以穷愁后，陶冶多应出性灵。
老觉从游易寂寥，梦思江海耿寒宵。元来冉冉乾坤里，大抵悠悠岁月飘。南北一峰高可仰，东西二馆隠谁招。园居好在带湖水，冰雪春须积渐消。
北客相从能几家，故庐谁复话京华。君因父母思仍赋，我亦姻㜕怅不哗。竹院风烟元有地，玉溪人物岂无涯。同来大半多先契，冻雨吹寒湿岸沙。
云松雪竹野梅南，敢谓岁寒之友三。难弟难兄更佳句，闲人闲客漫游谈。朅来城郭如缘会，依旧山林属饱参。我已行缠打包笠，故家文物待重探。
岁晚溪南见旧游，归舆常恨莫能留。不堪别去人还远，犹幸诗来路匪修。野外梅生花气动，门前冰拆水声流。相思清梦章泉上，尽道才名光更优。
籍籍春山德养尊，风行水上自成文。饱谙世故时高枕，强对交情日置樽。健句如君宁有谓，和篇于我愧无闻。敢言暑退秋生后，静夜来敲月下门。
老怀相别易依依，世变纷然是与非。纵得斗升聊复尔，便能尺寸竟何归。涧横流水桃花过，路绕他山柳絮飞。莫叹征车我奔走，京尘应不到幽扉。
西风邂逅清扬婉，三叹章泉满纸诗。取友此时宜自信，决科他日未为迟。贤关礼乐当深考，世路风波不用知。我亦飘零玉溪住，乡评相与见于斯。
冷斋着我巽庵主，惜取禅心与法身。赢得闲官弄文字，岂容余事乱吾真。永嘉见说多前辈，归去要知必有邻。野客灵山相邂逅，他年拈起话还新。
簿正麻姑已十年，四明分教合腾骞。如其推毂须臾尔，便以乘轩岂偶然。金马玉堂非一士，蓬莱藏室尽群仙。儒人本是经纶学，少试羲皇所画编。
贤关有子上云梯，更著谈空说妙儿。窦十郎于今可庆，庞居士在古为奇。双全福寿人皆仰，三昧薰修我独知。春日千花记初度，玉溪闲客为声诗。
谁把新诗满纸来，登临于我谓何哉。地偏亦有闲情在，人老宁无笑口开。溪山兴寄留诗眼，宾主风流落酒杯。昨夜秋声已摇荡，月明中夜只徘徊。
庵院谁人车马来，草生泥路石生苔。冢边只有千章木，山外宁无一点埃。先友到时多感慨，孤儿知后转悲摧。读诗何忍赓酬去，夜月吹凉曲岸隈。
山中轩槛几经秋，谁得如公肯自由。既把旌旄开两镇，且因香火奉真游。消磨景色棋成趣，排遣功名醉不忧。此话尽教儿辈觉，人生凡事岂难求。
浙东山水几多山，公在家山定自闲。白发肯抛诗卷外，清愁须著酒杯间。岂无兴寄穷登览，犹有心情记往还。此道今人弃如土，翻疑逸驾未容扳。
交游闲处可忘年，寒日江村西稻田。城郭喜离墟市外，人家犹在石岩边。诗翁言句非嗟若，墨客心情岂舍旃。我亦沙坑旧酬唱，掩关空抱白云眠。
东望悠悠我所思，老当益壮尚知期。极知后会相思日，应话前因欲别时。往事是谁人去住，浮荣徒自位高卑。仲宣楼上春风里，只好疏帘看弈棋。
故人何在在乾封，想见书灯焰吐虹。节物正随云物转，君心应与我心同。梅花未有水边蕊，枫叶已无山外丛。何日持杯相劳苦，夜长霜重听鸣鸿。
方斋元在玉山深，六月都无暑气侵。一县闲人都不见，四方贤者始来寻。烟岚处处多真意，钟磬时时起梵音。既出城南过朝露，云仍留得是书琴。
篱雨檐风落井梧，山幽时复见樵苏。近秋依约能鸣雁，长夏无过暂止乌。新面已多犹可餠，旧醅将少欲何酤。章泉二老瑞峰远，怅仰空成耳热呼。
余杭岳麓春还夏，只这心情各自知。衮衮官居随俗日，遥遥田里独醒时。州麾事业终何说，使节光华任有为。我老玉溪溪上住，醉迷风絮一吟之。
相从樵隠对秋风，云气遥连沧海东。浮世从前多去马，空山依旧少来鸿。水生处处雨初足，稻熟家家饭不穷。我亦醉翁门下士，闲中惟觉句难工。
天时人事两相催，雨浥薰风上绿槐。忧乐易从忙里过，荣枯空自老边来。寻枝带叶终无得，放浪随波岂有才。信道吾庐吾亦爱，溪山缭绕照崔嵬。
江湖吹雁一声秋，便合如人酒拍浮。南渡百年无旧事，中原积代有前修。竞传家国恢疆土，必定公卿运策谋。野处何尝知理乱，谈边遮莫话边愁。
岁晚天寒山水乡，团蒲曲几在书房。竹炉旋拨松花火，石鼎闲拈柏子香。吟就有时闻夜雪，睡余乘早负朝阳。呼儿瓶粟今多少，且典青衫沽酒浆。
行藏何事老相侵，流水高山自古今。强把诗书连夜读，唤回灯火十年心。人间富贵非难有，圣处工夫索愈深。不觉雨声吹入耳，秋风窗下一沉吟。
绿树啼鶑春已阑，杜鹃声里最绵蛮。繁阴有路归幽处，长日无人到俗间。茶信为僧时过水，诗魔因客又登山。薄衣轻体风吹面，神观初明气自还。
不学神仙不问禅，此心收处亦安然。春风桃李闲行乐，夜月林泉常未眠。有客杯盘犹草草，无人杖履更翩翩。门前地僻红尘远，赢得虚闲近简编。
一斥归来上野航，老无羁绊试斟量。诗囊纵在那能赋，酒盏何嫌且细尝。点检丘园理花草，咨询里社见蚕桑。玉为山底冰溪水，鱼鸟飞潜意更长。
睡贪凉雨失窗明，坐起萧然笑我生。故旧几何论岁晚，僮奴只待得秋晴。蹊间井臼草多没，岸底沟池水易盈。闲不厌多宁厌病，卧时谁复更关情。
春向深时花未多，柳浓桃淡欲如何。篱根山雪风犹力，屋角林霜日欠和。徒有爱闲常自惜，岂无好事略相过。得朋便若开心眼，芳绿韶红两荡摩。
寂寂春风送落花，芊绵芳草遍天涯。数声飞鸟闲亭馆，几个轻鸥泊浪沙。望断小谿流不尽，步寻幽谷路还赊。一巾华发吾何赋，肯与浮荣定等差。
漠漠轻阴楼上头，老来心绪不关秋。相看鸿影檐前过，转觉蛩吟砌下幽。尽以诗囊供写兴，少将酒盏与浇愁。急风又堕萧萧叶，天淡水云无数浮。
老身何计可飞腾，收敛精神过此生。耿耿自温诚自遣，栖栖无乃类无成。湖山放浪惭真隠，朝市低回亦强荣。随分官曹了饥渴，小楼听雨晚风清。
勿向闲中懒却身，自家志意要精明。书来眼下休粗看，事过手时多错行。血气易令人喜惧，功名徒使我衰荣。青山绿水虽潇洒，莫被清虚误一生。
富贵荣华总未经，此身虽老意何惊。日梳白发凭轩笑，时照苍颜傍水行。局束一家儿女态，凋零四海友朋情。烛摇醉眼梅花白，香动夜窗吹雨声。
祝鸡牧豕其非误，逐鹿屠龙也是闲。用破心时无活路，得全身处有名山。洪纤高下皆徼幸，终始乘除每好还。一任凤歌仍豹隠，多应蚁梦与蜗蛮。
回雁峰前寄楚辞，古时人语已如斯。少翔幕下宁天定，近入台中信已知。连帅朱今当共学，故侯刘昔尚谁思。春来草满南池水，何日薰兮又屈卮。
鸡豚社酒属东坡，秋到黄州奈若何。主圣自应无所损，时清到了不能磨。后来海上归犹在，今则文忠谥孰过。三叹志林真不朽，儿童楚语任吴歌。
坐看何如更步行，草低叶滑小桥平。沾泥不作凡心浊，积水浑疑仙骨轻。云逼晓园几欲雨，烟开晚寺却嫌晴。一溪绕我山前去，未信溪山有我情。
两年无雪今年雪，山积溪浮垅复横。消尽尘埃犹畏俗，酿成雅洁仅能清。烟绵细麦添生意，风飐枯梅更有情。蔌蔌声中见疏密，近多昏暗远如明。
等闲温李相游戏，有底应刘独怒嗔。雅调纵教胜俗调，古人疑不似今人。时闲作吏元非达，官满归乡必是贫。既往岩居惟野处，由来泽畔则江滨。
分明山隠是诗家，零落残编久易赊。忽见子孙能缮录，敢言人士得谁夸。衣冠祖业多流品，文雅儒风有等差。细读一篇寻一句，余芳宁不擅词华。
湖山风雨烟霏处，莲叶翻翻百顷宽。我已尘埃无可写，谁将诗卷对之看。蓬莱地近初抟翮，阊阖门开更整冠。此段情怀久寥阔，沉吟犹为洗悲酸。
陆羽泉头忻考德，林逋湖面得敦诗。交情未觉非前日，雅道那知又一时。逼塞古今空上下，凄凉人物易推移。申言保社吾何敢，但惜中含屈宋姿。
句句芳华字字香，章泉巨擘意深长。为渠力挽抉云汉，与众争光扫秕糠。每以成章能脍炙，孰于行卷敢权量。南池自是风流地，波撼水村荷气凉。
几年来往柯山下，合到桥南书院中。邂逅立谈知地胜，从容抵掌见诗穷。心情信自一廛足，眼力从他万马空。煮茗烧香了吾事，试听滩濑落秋鸿。
江东集里好清诗，未看争知看便知。句句多般都有格，篇篇出众不趋时。包藏许大冰霜骨，撘带些儿锦绣皮。却被铁钱赶归去，诚斋老子也便宜。
放翁遗墨几何年，云绕秋山月满川。摸索空惊久零落，追思犹恨少留连。贞元人事诚如梦，正始文风信若仙。江海凄凉易陈迹，山阴茅宇贺家船。
积水闲题鱼计名，一亭元自野而清。几年来往疑无谓，举世行藏定不惊。郑圃赋留南渡久，瓢泉曲到老来平。诗编多少临渊兴，徒得旁观句眼明。
吴兴好在白苹洲，先友云亡不那愁。空对遗编想容止，休论往事记从游。吾翁甚欲流传远，贱子常疑埋没休。赢得虚名付残断，风流终古藉西畴。
伏波老气肯消除，磊块撑肠万卷书。愤世疾邪吟讽里，伤心思古笑谈余。一轩漫占琳宫静，四壁空悬客舍虚。隠隠龙光射牛斗，东湖烟浪绕吾庐。
推门喜见王摩诘，种树栽花兴寄中。一旦青衫遽如许，几年黄卷亦书功。人间文物惊无有，天与诗名定不同。乞取成编山里去，坐堆残叶读清风。
太半交清曾著句，独余师道更铭碑。海山磅礴知何处，人物联翩信一时。以似诗书端可尚，允怀今古不堪悲。百年所种皆先德，宰木云庵过者思。
翠幕朱帘苏小家，浓熏兰麝竞奢华。繁弦度曲柱争雁，媚脸持杯眉拂鸦。锦帐春余情未极，宝钗分处梦无涯。红楼何在香尘合，恨不都将命乞花。
诗情闲雅笔舒明，吟到平时字亦成。老不厌山怀玉秀，静宜流水章泉声。殷勤题寄情何过，展转看来眼自惊。一任人间无此作，近闻巩至得同盟。
诗逢恶境无一字，酒为可人须百杯。醉眼却愁天地窄，颓龄肯受岁华催。秋生远树吹红叶，雨过空庭满绿苔。饮罢从教黄鹄举，吟边宜看白鸥来。
赣上书来寄近诗，经行已得蔡邕碑。老年文力能如此，壮日交游定可知。贾马以前须有作，应刘而下复推谁。冰霜满眼梅开未，想见翛然句益奇。
满城风雨近重阳，独上吴山看大江。老眼昏花忘远近，壮心轩豁任行藏。从来野色供吟兴，是处秋光合断肠。今古骚人乃如许，暮潮声卷入苍茫。
才华未若一杯酒，行业尚贪千首诗。今贵几何名得志，古贫最底谓知时。雕残沈谢陶居首，披剥韦陈杜不卑。谁把中兴后收拾，自应江左久参差。
西湖南畔访诗僧，小艇浮游酒屡倾。犹是三人同眷眷，岂知一别各营营。有怀旧约空如梦，忽见新编复畅情。依约小山酬唱处，石城明月雁声清。
老来谁不惜光阴，世态消磨鹤发深。化道喜经蘧瑗岁，遇文应动太公心。极思吟啸知如旧，且愿丰登得似今。闻道田园足强健，云山深处好书琴。
乡邦为作四贤诗，所识还知盛一时。高质静专还朴厚，熙心坚正却平夷。新尤胆略无回曲，适且才华不诡时。他日要当为国器，喜看虎榜大名垂。
南枝今已十分开，天寿高人玉雪梅。不问冰霜惊岁晚，要看风月唤春来。镇常兄弟游山杖，间或交亲奉酒杯。忽到窗前花更好，暗香吹梦竹轩苔。
已御祥琴又一年，忍因初度醉宾筵。为君煮餠邀朋旧，容我寻诗话古先。信义自应如皎日，功名谁不上凌烟。宗盟祖业非他比，长夏相期玉水边。
六年不到秋场屋，懒散低回强自宽。本谓有缘居上第，可令无分作粗官。小来勇往痴心在，老去羞将冷眼看。笑杀杜陵纨袴句，只知多误是儒冠。
束结新楼挟带湖，月台凌厉雪晴初。主人不见望犹美，客子空归兴亦舒。支径草黄飞野鸟，露洲莎绿下舂鉏。梅梢过腊花争发，城里分明物外居。
满地霜风吹晓色，荒寒犹有菊枝香。不知篱外舆篮入，正尔亭前扫叶忙。急取绳床坐夫密，旋寻酒盏引而长。老怀老眼老谁语，闲处闲人闲自伤。
章泉常为诵清诗，今日山行又见之。新辟轩窗知雅玩，更拈书帖发佳思。杯深旨酒留连夜，炉拨寒灰领略时。信道人间好甥舅，不妨酷似有襟期。
相从我自慰无聊，物换星回又斗杓。近市少霜梅欲动，长沟无雨水全消。几年冠盖东南会，逐日舟帆上下潮。见说公来便寻觅，老怀何更得诗邀。
潇洒薰风佚老堂，溪山围绕水云乡。高怀不与凡情杂，胜槩全无时世忙。须信贞元朝士在，应怜元祐故家荒。余生来往奉谈麈，商略吟边饮最长。
满城歌舞事元宵，溪外苍山雪乍销。红日渐迟花信动，银蟾初上烛光摇。幽人自笑居空谷，游子从教往丽谯。一盏青灯对编简，旧欢如梦壮心凋。
竹深留客南山下，只许幽闲话晚凉。酒尽更须拼酩酊，诗来犹可共徜徉。无端薄俗从它转，有底浮华不自忙。意气如君天地在，床头书大且韬藏。
乘晴欲过雨岩去，草木空疏霜后寒。老苦疮疡行又止，闲将餠饵问平安。夜炉挟册应三复，晓径舂禾可一餐。蕙帐藜床同梦寐，试回头作去年看。
春风池馆水溶溶，杏浅梅深柳意浓。拄杖横皋穿麦垅，倾壶中沚见云峰。有来好事能同适，尽把闲吟不自供。莫道涧湖相去远，要惊心赏每难逢。
霍庙湖深浙水边，雪村来往定翛然。薰风六月上塘路，得雨九秋东坝田。酒政应缘因禄仕，诗家拔俗在吟篇。翩翩银笔经年别，岩壑风流想后先。
一自西风散芰荷，殷勤风雪更婆娑。经年谁谓酒边少，此日我云林下多。才俊荣亲当折桂，时清禄仕且嘉禾。论交论契无余语，收入离筵入短歌。
祝家山映一荒途，霜满晴空树色虚。太守去寻高士宅，比邻只道野人居。朱轮不碍檐前橘，白屋惟堆案上书。想见猿惊鹤飞走，袁安卧雪画堪如。
小园才放一枝梅，便有传呼别驾来。领略风光归草木，经行野路踏莓苔。人间襟韵须吟笔，花底风流入酒杯。公亦暂时相赏识，诏回天上肯重陪。
幽人何许不怀贤，忍把清诗与世传。可惜吕曾祠宇地，独留香火寺僧缘。入林去踏山头月，裹茗来烹井底泉。病著偶辜城北约，尚吟余意得同焉。
风光流转景常新，且乐林泉自在身。曲水流觞知上巳，落花啼鸟近残春。快倾座上一壶酒，莫染人间半点尘。兀兀篮舆好归去，路平微雨草如茵。
茅山从此占西湖，须信高人德不孤。临水未能忘汝颍，爱山还肯羡匡庐。眼前孤劲竹尊者，世上浮名松大夫。浩气已充真乐地，宁论实相与虚无。
冬来何意酒杯宽，旧话新愁转转难。落叶满城吹薄暮，浮波夹岸起清寒。方斋留客情无已，上郭归人兴若阑。天地之间是襟谊，淋浪赢得洗悲酸。
舟车亦过水村来，猿鸟无惊自不猜。化雨江西贵先觉，宣风广右属行台。诗书发冢人千里，桃李成蹊酒一杯。雪岸舣蓬春动处，寻诗野老亦清哉。
微官谁复肯来过，名胜凋零已不多。忍为故人疏酒盏，漫将佳节付诗歌。闲情只道山林好，老态其如岁月何。静夜小楼相对久，盈编新语但摩挲。
正在山前看木犀，儿童惊报故人来。急扶藜杖过桥去，喜见朱轓作牧回。岭外山川多瘴疠，江南朝市有尘埃。经行又泥冰溪水，且折清香荐一杯。
春风闲日小楼居，门外欢迎长者车。道旧祇如前日事，别来不觉近年余。烟花帝里宜同醉，杖屦湖山可自如。趁取好怀寻好句，人生何必爱吾庐。
华发秋来忽满梳，故人相见意何如。强亲杯酒欢无几，尚觉篇章兴有余。世事纷然随野马，吾生老矣信蘧庐。林间已下萧萧叶，雨过空山木影疏。
长笛残星赵倚楼，吟边供断一生愁。渭南作尉诚微宦，江上逢人忆远游。风景不因今古异，琴樽宁与是非休。章泉传到涧泉上，凉意满天河影秋。
霜檐明日晓晴天，忽有骚人到眼边。煮餠漫留寻旧话，烹茶还得写新篇。旅怀但且官天地，世道全凭酒圣贤。回首山鸣钟暮起，水浮桥外耿墟烟。
九峰庵上雪中眠，夜半寒枝落枕前。虚旷益知身老大，静深惟觉梦清圆。山围漠漠无通路，田缺幽幽有暗泉。雅志能来得同榻，雨岩人必为吟传。
幽深终日冷清清，谁肯乘春过水行。杂踏轩车虽达宦，从容杯酒信豪英。静看声利身何绊，闲惜芳华意转倾。相对弦歌有余咏，苦遭风雨也宜晴。
梦寐湖山同雅集，溪篷还送宰余干。苍忙写句求诗律，邂逅持醪得笑欢。花事纤浓春又过，麦天清淡雨初干。琵琶洲畔弦歌地，一上乘风眼更宽。
几年九日西湖酒，此际从公把菊花。酬唱不知留客舍，登临无奈得诗家。水舟又掠空潭浪，山屐经行两岸沙。白发清尊乃如许，数株杨柳傍楼斜。
眼到梅花便有诗，园居支径入疏篱。崔嵬自与人高古，烂熳谁知我笑嬉。烟湿远荒吟不尽，雨收幽隠醉为宜。新年陡觉新愁少，坐对南枝更北枝。
春风晴日草玄家，城北坡陀一径斜。远以云山供境界，静惟书籍是生涯。敲门忽有醉吟客，隔屋初无桃李花。夭矫龙蛇饶古意，孤芳真足对年华。
年年梨枣寄西风，近喜豅岩一笑同。坐石弄筇泉汩没，望云搜句月朦胧。经时话著犹疑画，尽日来思又若空。珍重交情两相望，鹿门深处见庞公。
风烟溪嘴转山腰，起觉清寒坐拥貂。林薄晓光吹蔌蔌，水流暮色下潇潇。相期胜士来推户，更想归人远度桥。会取试寻诗句写，还鸣高树许由瓢。
年来闲得傲山林，肯怪连天雪作阴。苏武不眠身自健，袁安高卧兴何深。懒穿东郭先生履，细和西湖处士吟。无限目前今古意，岁华如许老骎骎。
竹边松外最清新，烟敛风回净辟尘。江阔远分垂钓叟，山空时过采樵人。摩挲望眼寻幽径，抖擞闲身访近邻。三白会须能一饱，茗盂聊且寄吾真。
几椽牢落依僧住，二妙殷勤载酒来。名节似君真有道，交游着我定怜才。谭高屡激清风起，归近何嫌落日催。苦忆平生溧阳尉，驱车政尔犯黄埃。
柱杖敲门借竹看，步随纾曲转林端。架边绿蔓阴成幄，桥下清流春有湍。君作屋庐嫌近俗，我因岩谷遂深盘。傥思出郭少尘事，或命巾车初不难。
冷坐楼窗欲雪天，空搔华发泥尘编。不嫌酒尽西湖上，安得诗如南涧边。剥啄故人还饷我，开尝余味信能贤。公家父子何多事，今日碧香犹卓然。
连宵风月颇堪看，酒尽端怜赏咏难。岂但衔头沽苦贵，更缘秫早酿多酸。萧萧陶径柳将落，渺渺吴江枫欲丹。安得酒船数百斛，拍浮长遣一生欢。
沿洄舣泊更跻攀，好事来寻小艇闲。却忆武昌游赤壁，可怜姑熟醉青山。岸凉崦霭知空谷，水远汀沙见浅湾。惜别且同幽兴熟，鳣鱼泼泼鸟关关。
章泉分饷瓢泉酒，已洗牢愁万马空。重拜书题如夏日，便开瓮盎泻春风。时闻水石云山主，世数文章翰墨功。且道岁寒梅雪好，僧窗闲有几人同。
僧舍颓檐屋一间，吕曾南渡此看山。风光流转人虽远，诗句磨镌景自闲。好事肯同携酒至，青春又见隔年还。坐中野老醺然醉，指点梅花亦可攀。
闭合烧香正寂寥，忽看结客过衡茅。溪山有味真堪乐，松竹无心肯绝交。老树枕流倾社瓮，凉风吹月上山殽。浮梁饮散各归去，夜静水明摇柳梢。
丽泽同窗不一人，是时文物动簪绅。年来此话谁能问，老去知君我独亲。天下传闻难见道，世间来往易知津。持醪野路江梅底，后会相逢意转真。
岁晚寻梅又一年，南山岩下涧溪边。雪残古路初何似，诗到前村更隠然。邂逅襟期元拔俗，从容宦达自登仙。奉亲携幼人之乐，赢得朋来棹酒船。
旋扫荒凉喜客来，胡床随处坐徘徊。野亭汤餠谈方透，山寺茶香望转开。风近凛秋多落叶，雨收残照少飞埃。大都识赏非难事，莫被旁人富贵催。
东吴南楚江湖外，城郭方斋尚得朋。意象古人无索寞，谭锋尔汝有凭陵。花开薝卜疑非俗，林拥旃檀祗欠僧。梅雨未收吾欲醉，山桥归路发鬅鬙。
蕙亩分青长复低，菊梅连绿密仍稀。墙阴未午风声急，窗外从朝雨力微。坐待酒杯来肃肃，案翻书册净晖晖。几年来往徒多感，今是那知较昨非。
瓶茶远自水心寄，缄诗又谢章泉分。拣芽为赠信灵物，回味有功非世勋。降伏睡魔庶永日，不居酒圣须乘云。何时幽讨共仰止，乌石冈头煮此云。
水竹光中戏弈棋，棋中妙处有谁知。对人不到一盘满，信手拈来几著奇。活法要须能自悟，危机何用苦寻思。此心虚静元无物，莫使颠冥胜负时。
香浮椽烛散新烟，阊阖沉沉辇路边。宝蜡分擎初拜赐，锦衣飞步竞传宣。柳阴未晓明妆镜，花气笼晴趁卷帘。莫怪荒凉问榆火，午炊犹待死灰然。
春华满眼倦寻诗，蕨菜才来又赋之。雷雨动山应偪塞，风云垂地正奔驰。僧盘何苦分荤素，鼎食那能问瘠肥。珍重方斋家送似，为加餐饭亦何其。
风起炉寒鬻未成，儿惊门底有人声。乃携𫉄药来相馈，尚带泥沙便可烹。夷以采薇清易足，屈于餐菊恨难平。老身得此浑无事，捧腹摩挲且莫鸣。
一杯浊酒下莼丝，不负东吴薄宦期。安得林逋同隠约，尚凭张翰写心思。人间美恶吾能会，物外清闲世莫知。更待西风小摇落，鲈羹盐豉转相宜。
使者归来守岁除，嘉殽应笑去年无。锦囊自是诗无敌，宝带还看骑甚都。想见颂花方列炬，故将爆竹伴屠苏。祝公茂介春祺去，明日朝元拱御炉。
使回挥橐试从容，诗在腰围瘦减中。金重内分知带赤，花明殿后映鞓红。闻呼巧匠重陶写，好称朝章答化工。更待狨鞯印如斗，转庵元是有家风。
桂籍传芳两弟兄，才华奕奕尽专城。独跻郎省享高寿，复处祠庭全令名。遗爱梁山初趣召，承恩澧浦晚增荣。如今仁义乡前路，忍送灵车薤露声。
国朝人物盛江西，欧晏曾王世所知。賸喜年来说壶隠，还看身后纪丰碑。路遥莫致生刍奠，心折聊成薤露词。高蹈如斯天必假，彬彬子舍见孙枝。
姑苏台下同杯酒，一旦相从情转亲。才屈自应无近用，时升谁不有通津。避名苦节乾坤大，务道圆机岁月新。我亦推藏山涧曲，细思余论忍沾巾。
守道安恬誉翕然，晚登朝路合腾骞。身劳援溺尝贻疾，梦兆囹空信不冤。倾盖方欣同药藏，挂冠谓可乐丘园。愁闻薤露闽山远，馀庆他年属后昆。
抵掌从容慨且悲，晚年风度喜论诗。贤关鼓箧文尤擅，德里垂车志岂违。筑室高门如昨日，开筵投辖已前时。寿登八秩流芳裔，松柏佳城画翣吹。
两把州符身已老，壮年崛起计偕时。藏书漫与诗千首，种秫闲寻酒一卮。北客到今真可数，南人视彼尚何知。鹤山父子成丘陇，泪洒谿风读圹碑。
籍籍夷陵郭白云，紫阳犹足重斯文。当年臭味传天壤，绝代声华隔世氛。邂逅月边兰桨驻，从容日下竹符分。伤哉逝矣空遗藁，双井风高信不群。
胆气麤而硬脊梁，茅斋寂寞未云荒。自知友道无同异，共仰师门有在亡。遣世尚能生卜地，安时应许老耕桑。一琴一剑山枫外，云影吹空白月光。
翻阅前言力著书，暮年尤惜日之余。倦从科第于荣宦，静养声明只燕居。落落谿山空尔许，悠悠天地复何如。伤嗟平昔琴尊地，常似亲承教载初。
一年明月在中秋，数日阴云不奈愁。忽喜新晴转书室，极知清夜照歌楼。醉当弄影如坡老，诗就撞钟忆贯休。千里故人应若此，吾生常好更何求。
老觉宾朋日日稀，故家言语转依违。百年以往自兴废，千古其间谁是非。江左风流徒可想，山东豪杰竟何归。勾吴于越连闽峤，瘴雨蛮烟百鸟飞。